text:
Sunda
Assalamualaikum Wr. Wb.Bismillahirrohmanirrohiim
Memang lamun urang terus ngamasalahkeun seler per seler sigana moal aya tungtungna. Tapi lamun masalah eta di dipersempit nepi ka masalah nu urgen. Misalna masalah neangan kipayah. Terus dina masalah ieu jadi pacengkadan karak masalahna pindah kana carana. Luyu atawa henteu jeung aturan nu lumaku. Boh aturan agama atawaaturan pamarentahan/hukum.
Lamun memang patukang tonggong jeung aturan. Tah ieu nu kudu dilempengkeun ku urang nu memang cenah manusa nu sadar kana hukum. Jeung urang salaku nu boga tempat kudu sadar kana kaluyuan tempat cicing urang. Rata-rata masalah nu umum diunggal wewengkon sakuliah Indonesia nu ku urang di picinta nyaeta kaendahan kota nu sok kurang alatan di pinuhan ku nu neangan kipayah. Di Bandung misalna, teu jarang jadi masalah. Utamana di alun-alun Bandung, sigana teh mun Om TEDDY jadi walikota asa ripuh mikiranna. (Aya moal nu nyalonkeunna, nya?)
Salian ti eta masalah etika bisnis nu perlu ku urang diperhatikeun. Ceunah ceuk kaom bisnismen, dina bisnis aya etika salah sahijina: Kudu mere mangpaat ka warga di wewengkon usaha. Memang geus kabuktian, misalna di Ciater, pengusaha eta nyadiakeun tempat renang khusus jang warga didinya. Gratis, teu mayar. Pon kitu deui Pabrik biskuit di Tangerang lamun unggal Idul Fitri ngabagikeun biskuit sakaleng sewang per suhunan imah. Tapi mun ceuk sim kuring nu leuwih hade mun eta mangpaat jang warga di wewengkon tempat usaha teh magrupakeun pagawean nu luyu jeung kaperluan atawa kaahlian nu memang dipimilik ku diantarana warga didinya. Maenya ari teu aya pisan, mah nya?
Cag heula... (Hayang mikir heula...)
Bag II
Assalamualaikum Wr. Wb.
Bismillahirrohmanirrohiim
Aya kahariwang dina hate basa mimiti miluan SUNDA. Nu utamana kahirawang teh sieun urang teh kajebak ku sikep Ashobiyah (cintabangsa) nu kaleuleuwihi. Sedengken sikep kitu teh ku Islam bener-bener di carek. Malah maotna ge diluyukeun maotna Jahiliyah.Hag siah... Saha coba nu daek maot cara kitu?? Amit-amit.
Ya Allah,mugia Urang Sunda teu aya nu maot cara kitu! Amien...Syukur Alhamdulillah... Geuningan loba keneh Urang Sunda nu leuwih Cinta ka Islam bari jeung teu ninggalkeun cintana ka potensi selerna sorangan jang kamajuan Islam. Mudah-mudahan sikep leuwih Cinta ka Islam tetep jadi tujuan Utama Gerakan Urang Sunda. Aya hiji ayat eusina kurang leuwih supaya urang nyiapkeun sagala ka bisa jeung persiapkeun kana sagalana. Supaya musuh-musuh urang gimir nempo katohagaan urang. Artina lain rek nyingsieunan pihak musuh. Tapi mangrupakeun totonde supaya urang boga ajen jeung musuh oge nu boga niat rek nyilakakeun jadi wanieun. Biasana nu nomer hiji nyaeta mantepkeun ekonomi. Lamun ekonomi geus mantep kaditu kadieu oge sigana bakal ludeung.
Wallahu 'alam--
Wassalam,
Best regards,
Mang TEDDY
Satria Kasep Forever
Nu Micinta SUNDA jeung KaADILAN
KaADILAN mawa Welas Asih.
Ku Mang TEDDY (Fr)"


c: text/html

text:
Emma Bunton
Emma Lee Bunton atawa anu leuwih populér Emma Bunton nya éta penyanyi adalah seorang penyanyi pop Inggris, yang pernah menjadi personel grup Spice Girls. Selain ia juga menjadi seorang penulis lagu dan aktris film[1]. Bunton anu dibabarkeun di Finchley, London, Inggris, 21 Januari 1976 ,ngamimitian karirna salaku béntang ngaliwatan serial TV, THE BILL 1993 anu disusul ku aktingna dina Sitkom BBC, EASTENDERS 1993, STRICTLY COME DANCING 2006 jeung Neighbours 2007[1].Babarengan jeung grup musik Spice Girls geus ngarilis tilu album nya éta Spice 1996, Spiceworld 1997 jeung Forever 2000[1].Ari karir album solona ngaliwatan lagu A Girl Like Me[1]. Patali jeung kahirupan pribadina, Emma pernah miboga patali jeung Mark Verghes tapi papisah taun 1997,Tuluy jeung penyanyi Lee Brennan anu papisah taun 1997, nu pamungkas nya éta vokalis CherryBlackStone, Jade Jones[1]. Nuturkeun tatapakan Victoria Beckham anu sarua pernah jadi anggota Spice Girls, Emma Bunton jadi artis anu banting stir ka bisnis fashion[2].Manéhna kiwari keur ngamimitian tina baju budak jang hiji outlet baju anu geus moyan di Inggris[2]. Bunton ngarancang sorangan karyana jang koléksi baju ékslusif di jaringan outlet Argos[2]. Lian ti éta manéhna ngajak budakna nu masih kénéh opat taun, Beau pikeun dijadikeun modél koléksi bajuna[2].

robotstxt: allowed

filter: keep


text:
Kamari, dina postingan anu anyar kaliwat kuring nyaritakeun “ngagebrag” orok anu karek pisan dilahirkeun. Ceuk indung kuring jeung ceuk kolot-kolot harita cenah ngarah budakna teu rerenjagan, teu ngajentul teu puguh, ulah teunggar kalongeun, binekas, aktif, sagala bisa, jeung sehat salalawasna. Kitu cenah duka ari bener henteuna mah. Meureun mun ayeuna mah mending divaksinasi, dipariksa dokter ngarah ari panas teu step, omat-omat ulah nepika autis, lamun rada beda kalakuan atawa dina aktifitasna rada beda jeung nu sejen nu saumur, pasti gancang dibawa ka psikolog anak.
Keur kuring budak, asa loba pisan anu ngalahirkeun, loba nu ngajuru boh ua atawa bibi, oge geus lir lanceuk mah, samalah indung kuring ngalahirkeun adi kuring anu bungsu. Ari dipikir-pikir atuda dulur-dulur naha lanceuk, bibi, oge ua, keur ngarora keneh keur waktuna anu produktif pisan, masa subur keur nyitak anak. Katurug-turug can aya program KB, anu ka beh dieunakeun eta KB teh diwajibkeun komo ka pagawe nagri mah. Jadi teu aneh harita mah lamun anu baroga anak welasan teh.
Lamun kuring diajak ku indung ngalongok anu ngajuru, sok daek wae sanajan jauh ti lembur oge, aya nu di Gereba, di Bangbayang, di Cieurih, di Cilongok, atawa di Munjul, teuing kumaha tetenjoan kuring mah di nu ngajuru teh bet siga di nu hajat, Nya resep bae keur kuring mah kahiji loba dahareun, kaduana bisa ulin jeung dulur misan atawa dulur sabrayna waktu peuting komo mun caang bulan mah di buruan.
Tah, di lembur kuring keur ngareuah-reuah anu anyar boga orok, tatangga, geus lir nu disebut dulur mah, sok daratang nganjang ngalongok, teu lengoh datang teh rupa-rupa babawaanana, nu rada katalingakeun ku kuring loba anu mawa uras atawa leupeut jeung deungeuna goreng lauk, goreng tempe atawa oncom ditipungan, asa ngeunah bae karasana teh.
Ti mimiti poean gubrag orok ka alam dunya geus pakpikpek nu babantu sabisa-bisa, saaya-aya, nu teu bisa pura-pura bisa, geus lir anu bisa mah gancang prungna, nu teu aya diaya-ayakeun, aya anu ngabedahkeun balong, atawa meuncit hayam jago, jeun teuing diherengan ku nu bogana biasana mah cocooan lanceuk si orok.
Di tepas atawa di tengah imah, atuh mun hareurin di hareup di kamer tamu, ngampar samak, peutingna nyeungeut lampu patromaks, mani caang ngempray, anu biasa sapopoe kakalicesan oge da ku cempor minyak tanah tea, zaman harita atuh can aya lustrak listrik.
Ba’da sholat isya teh ti tajug da tuluy bae ngabring ka imah anu tas ngajuru, sihoreng simana horeng erek beluk tea. Ari beluk teh nyaeta nembangkeun pupuh make lagu buhun sorana dihaleuangkeun dialeu-aleu. Seni beluk kuduna mah dipaenkeun ku, biasana lalaki, 4 – 9 urang dipingpin ku juru ilo nyaeta minangka dalangna. Eta Si Juru Ilo atawa dalangna teh nu macakeun sairna dina wangun wawacan. Ari wawacan nyaeta hiji karya sastra Sunda anu wanguna nuturkeun pola pupuh. Jadi eta si wawacan teh nyaeta mangrupa carita anu didangdingkeun, ari pupuhna mah biasa bae saperti kinanti, asmarandana, sinom, dangdanggula, durma, jeung sajabana.
Balik deui ka imah anu boga orok tea sok kadangu galuntreng,
Ceuk Bi Omoh ti pawon: “Rek beluk wawacan naon ayeuna?”
Ceuk juru Ilo, kabeneran emang kuring Mang Sukarma: “Eta wae si kukut wawacan Panji Wulung”
“Jih, naha Panji Wulung deu Panji Wulung deui, kuring mah hayang lalakon Purnama Alam, rame cenah bejana” Cek Bi omoh
“Kapan buku wawacan Purnama Alam mah diinjeum ku Jang Guru Ewo aya nu ngajuru di Nangoh, kapilanceukna” jawab Mang Sukarma, “keun bae da loba barudak ngora anu can nyarahoeun, hayu atuh urang mimitian”.
Bari nulis ieu postingan kuring nyandingkeun buku Wawacan Rengganis, teu boga wawacan Panji Wulung mah. Geura ieu ku kuring rek ditulis padalisan ka hiji jeung kadalapan dina pupuh asmarandana:
1. Kasmaran kaula mudji, ka Gusti Adja wa djala, nu murah ka mahluk kabeh, djeung mudji utusanana, Kangdjeng Nabi Muhammad, nyaeta Nabi panutup, miwah mudji sahabatna.
8. Katjatur sahidji nagri, ngaran nagri Djamin-erak, radjana tilar kadaton, anu matak luluasan, tina bawaning tresna, sungkawa manah kalangkung, ku sabab pupus garwana.
Tah eta baris demi baris dibaca ku juru ilo, breng ditembalan ku pamaen (tungtungna mah saha bae nu bisa) diturutan saperti sakumaha nu diucapkeun ku juru Ilo, tapi bari dihaleuangkeun sakumaha judulna saperti conto di luhur mah pupuh asmarandana. Sakainget di lembur kuring mah teu dilaeu-laeu laguna teh, sigana teu aya nu bisaeun, tapi ari ngaran lagu-lagu pupuh mah arapaleun pisan.
Teu pati ngabandungan nepi ka jam sabarah eta beluk teh, atawa sabaraha peuting diayakeunnana. Tapi pikeun kuring mah asa ngarasa resep sabab ngabandungan dongengna, jeung deui eta loba susuguh…
Duka ti iraha eta tradisi beluk di imah nu anyar boga orork teh mimitina, sarua oge duka nepi ka iraha eta kabiasaan teh leungitna, da ayeuna mah dilembur kuring beunang dipastikeun geus teu aya, geus sirna bareng sigana jeung sirnana juru ilo jeung pamaena dipundut Ku Gustu Nu Murbeng Alam, ngan kari waasna wungkul…
Cag!


text:
Led Zeppelin
Led Zeppelin nya éta grup musik rock légendaris asal Inggris anu dibentuk dina bulan Séptémber 1968, anu personilna harita diantarana: Jimmy Page (gitaris), Robert Plant (vokalis), John Paul Jones (bassis) jeung John Bonham (drummer)[1]. Musik-musik Led Zeppelin leuwih nonjolkeun sora gitar anu tarik jeung beurat, Led Zeppelin dianggap salah sahiji grup musik heavy metal pertama, ieu grup musik gé tara nagrilis singel iwal ti bentuk album[1].
Led Zeppelin bubar sabada John Bonham maot taun 1980, tapi musik-musikna tetep jadi legénda tur dipikaresep ku jalma réa, malah mah geus kajual leuwih ti 300 juta keping[1]. Tilu personil Led Zeppelin anu nyésa, Robert Plan, Jimmy Page, jeung John Paul ngayakeun konsér reuni di The O2, London dina 10 Désémber 2007[1]. Jason Bonham, putrana John Bonham ogé diajakan dina ieu konsér salakau drummer[1].
Diskografi Album[édit | édit sumber]
ALbum pertama Led Zeppelin dingaranan Led Zeppelin diteruskeun ku album Led Zeppelin II anu dirilis taun 1969[2]. Taun 1970, Led Zeppelin ngarilis album Led Zeppelin III anu diteruskeun ku album Untitled (1971)[2]. Album Houses of The Holy dirilis taun 1973, Physical Graffiti (1975), The Soundtrack From The Film The Song Remains The Same jeung Presence dina taun 1976[2]. In Through The Out Door (1979), Coda (1982), Winterland (1989), BBC sessions (1997), jeung anu pamungkas nya éta How The West Was Won (2003)[2]


text:
Difraksi
Difraksi nyaéta sumebarna gelombang, contona cahya, alatan ayana halangan. Beuki heureut lolongkrang dina hahalang anu bisa diliwatan, mangka wewengkon sumebarna gelombang sakaluarna tina hahalang beuki lega. Hal ieu bisa diterangkeun ku prinsip Huygens. Dina animasi nu aya dina gambar di luhur beulah katuhu katémbong ayana pola poék jeung caang, hal éta tamaha tina wavelet-wavelet anyar anu kawangun dina jero lolongkrang heureut kasebut silih interférensi.
Pikeun nganalisa atawa miragakeun pola-pola kasebut, bisa dipaké Transformasi Fourier anu disebut ogé sabage Fourier Optik.


text:
Prabu Siliwangi
Prabu Siliwangi mangrupakeun hiji tokoh anu kamashur dina kasusastran Sunda, nujul ka tokoh sajarah anu gelarna Sri Baduga Maharaja (sakumaha dina prasasti Batutulis) atawa Jayadéwata (dina Carita Parahyangan), ti karaton Pakuan Pajajaran, puseur pamaréntahan karajaan Sunda.
Sumber sajarah pangbuhunna nu nyabit-nyabit kecap "Siliwangi" nyaéta naskah Sanghyang Siksa Kanda ng Karesian (1518 M) nu maksudna nyebutkeun hiji lalakon pantun, éta ogé lalakonna mah teu dicaritakeun. Nu kadua nyaéta Carita Purwaka Caruban Nagari (1720) nu ditulis ku Pangéran Arya Cirebon, nu ngadadarkeun yén Prabu Siliwangi téh putra Prabu Anggalarang ti Galuh, nu kungsi matuh di karaton Surawisésa, Parahyangan Wétan. Prabu Siliwangi ngadeg naléndra di Pakuan Pajajaran nganggo jenengan Prabu Déwatawisésa, linggih di kadaton Pakuan nu ngaranna "Sri Bhima". Prabu Siliwangi jeneng ratu di Pakuan teu lila satutasna nikah ka Subanglarang di Singapura (1422), dina jaman Prabu Niskala Wastu Kancana mingpin kénéh karajaan Sunda ti Kawali (1371-1475). Lian ti Subanglarang, Prabu Siliwangi ogé nikah ka Ambetkasih. Numutkeun naskah ieu kénéh, nalika Prabu Siliwangi ngalih ka Pakuan téh, agama Islam geus sumebar di masarakat.
Dina naskah Carita Ratu Pakuan (Kr. 410, ditulis kira ahir abad ka-17 atawa awal abad ka-18), Prabu Siliwangi téh nujul ka Ratu Pakuan, nu gaduh istri Ambetkasih jeung Subanglarang. Katerangan ieu cocog jeung eusi naskah Cirebon nu kasebut tadi, sahingga écés yén Ratu Pakuan téh Prabu Siliwangi alias Sri Baduga Maharaja.
Dina prasasti Batutulis disebutkeun yén Jayadéwata téh diistrénan dua kali: "Prabu Guru Déwataprana" (kira taun 1420-an ahir atawa awal 1430-an) jeung "Sri Baduga Maharaja Ratu Haji di Pakuan Pajajaran Sri Sang Ratu Déwata" (1482). Anu munggaran, diistrénan kalawan jenengan "Prabu Guru Déwataprana" téh sigana ku Prabu Susuktunggal raja Sunda, ramana, nu ngadegkeun kadaton Sri Bhima Punta Narayana Madura Suradipati. Sedengkeun anu kadua, nyaéta nalika ngaganti Ningrat Kancana (nu gelarna "Prabu Déwa Niskala" di Galuh) sakaligus ngahijikeun (deui) kakawasaan Sunda-Galuh.
Catetan ti Portugis (Summa Oriental karya Tome Pires) nyebutkeun yén (1513) Karajaan Sunda téh diparéntah kalawan adil, jalmana jalujur. Kagiatan dagang Sunda jeung Malaka téh nepi ka Maladéwa. Produksi pedesna (cenah kualitasna leuwih hadé batan produksi India) nepi ka 1000 bahar (1 bahar = 3 karung) per taun, malah asemna mah bisa minuhan 1000 kapal, nu dimuat di palabuan Banten, Kalapa, Cimanuk, Tangerang, Pomdam (?), jeung Cigedé. Komoditas lianna di antarana emas murni, kaén, daging (bagong, domba, embé, sapi), sayuran, jeung bubuahan. Ogé ngeunaan kaayaan Pakuan, nu disebutkeun pangeusina aya 50 rébu urang, sedengkeun angkatan nu siap perangna aya 100 rébu urang, nu dirojong ku 4000 kuda ti Pariaman jeung 40 gajah.
Prabu Siliwangi mingpin karajaan Sunda di Pakuan Pajajaran salila 39 taun (1482-1521), dikurebkeun di Rancamaya (wewengkon nu kiwari mangrupa padumukan méwah Rancamaya, deukeut Ciawi, Bogor), sedengkeun pamaréntahan Sunda salajengna diteruskeun ku Surawisésa.
Pangéling-éling[édit | édit sumber]
Nepi ka kiwari, ngaran Siliwangi masih dalit jeung masarakat Sunda, sahingga dipaké jadi ngaran rupa-rupa lembaga:
- Kodam Siliwangi, Komando Daérah Militér anu ngawengku wilayah propinsi Jawa Kulon & Banten
- Universitas Siliwangi, hiji universitas si Tasikmalaya
Niskala wastu kancana, Pamanahrasa, Sri Baduga (ramana Niskalawastu kancana) atawa Surawisesa nu nyakrawati di karaton Sri Bhima teh? Tug tepi ka kiwari can kateguh ku para ahli sajarah. Piraku nya Banten ngarurug Pajajaran mun enya teh nu ngabahudenda di dinya teh Pamanahrasa (carogena Subanglarang ti pasantren Quro) Sok geura jujut bakal pabaliut bih dina sarsilah pon kitu deui dina memeres taun kajadianana.
Sumber rujukan[édit | édit sumber]
- Saléh Danasasmita (2003). Nyukcruk sajarah Pakuan Pajajaran jeung Prabu Siliwangi. Bandung: Kiblat Buku Utama.


text:
Iber Pidato ti MC :
Ka rombongan pipanganteneun pameget, pamugi kersa ngantos heula sakedap, sakantenan memeres rombongan, atanapi tamu nu sanes, anu kaleresan teu acan siap.
Ka Pager Bagus sareng Pager Ayu nu bade mayungan Calon Panganten Pameget, mangga dihaturanan kanggo mapag, ngiringkeun Calon Panganten Pameget ka bumi Pipanganteneun Istri.
Bari ngantosan nu mapah, Narasi MC, sapertos kieu :
Itu geuning, calon panganten geus sumping.
Kitu deui nu garinding, haturan bagea sumping.
Enya geuning, mana lucu-lucu teuing.
Nineung teuing, bagja teuing.
Anaking bagea sumping.
Enya geuning, nu dianti-anti sumping.
Nu kasep jimat awaking.
Baeu banget deudeuh teuing.
Di lawang panto, dina panyaweran, diandeg deui, dipapag ku Ibuna
Pipanganteneun istri, dikangkalungan kembang malati.Mangga ka ibuna pipangantenneun istri, pamugi kersa ngangkalungkeun kembang malati, saparantosna dikangkalungan kembang malati, pipanganteneun pameget munjungan ka ibu-ramana pipanganteneun istri, kitu deui ibu ramana pipanganteneun pameget, pada-pada munjungan kadua pihakanana.
Narasi MC:
Jemplang Karang.
Haturan kasep haturan
Haturan bagea sumping
Ibu kebek ku kasono
Ka hidep anu raspati
Panyileukan beurang peuting
Ibu teu weleh nunuhun
Hidep nu jadi harepan
Jagong tuhur beunang ngunun.
Nu kasep bagea sumping.
Cikur jangkung pamuraan.
Anaking paranglay teuing.
Cunduk waktu ninggang mangsa
Nitih wanci nu mustari
..................................................................................
Mangga ka Pipanganteneun Pameget oge ka ibu ramana dihaturanan calik di tempat anu parantos disayagikeun.
Bawiraos ka para tamu nu teu acan kaagehan tempat, mangga milarian tempat heula, supados rada salse, sateuacan ieu acara dikawitan.
Bubuka MC.
Bismillaahirahmaanirrahiim.
Alhamdulillaahilladzii khalaqa lakum min amfusikum azwaajaa, litaskunuu ilaihaa, waja 'ala bainakum mawadah warahmah, wash shalaatu was salaamub'alaa mal laa nabiyya ba'dah. wa 'alaa aalihii washah bihii wamaw waalaah, laa haula walaa quwwata illaa billaahi al aliyyil adhiim. amma ba'du.
Ibu-bapa hadirin sadaya, utamina para tamu, sepuh anom jaler istri rahimakumullah. Puji syukur urang sanggakeun ka Gusti Nu Maha Suci, anu nangtayungan urang sadaya, siang kalayan wengi. Muga-muga rahmat miwah barakahNa, kasanggakeun ka Nabi urang sadaya, Nabi Muhammad SAW, ka para shahabatna, ka para kulawargana, sareng ka sadaya umatna anu satia-satuhu ka anjeunna, khususna ka sapasang calon panganten. Atas nami shahibul bait, sim kuring nyanggakeun haturan sumping, ka para tamu sadaya, disarengan ku kabingah nu taya hinggana, ku kasumpingan ibu-bapa sadaya, dugi ka rada sesah, ngarekana ku basa.
Malah mandar teu ngalantur ngawur saur, urang kawitan bae ku acara nu munggaran, minangka nyerenkeun pipanganteneun pameget, dina acara seren tampi dinten ieu.
Ka sesepuh ti rombongan calon panganten pameget, mangga nyanggakeun.
SESERAHAN
Nyerenkeun calon pipanganteneun pameget.
Bismillaahirahman nirrahiim.
Alhamdu lillaahil ladzi arsala rasuulahu lahu bil huda, wadinil haq, liyudh hirahuu 'alladiini kullihii wakafaa billahii syahiidaa. Asyhadu allaa ilaaha illallaahu wahdahuu laa syariikalah, wa asyhadu anna muhammadan 'abduhu warasuluhuu laa nabiya ba'dah. Allahumma shalli wasallim wabarik 'alaa sayyidina muhammad, wa 'alaa aalihi wa ash haa bihii wa manit taqaa. Amma ba'du.
Diawitan ku basmalah, nu jadi sekar pangiring catur, sangkan jadi panghias rasa, tur jadi santun ing kalbu. Tarate hate malati ati, sangkan jadi pangemat aworna omel jeung amal. Dituturkeun ku hamdalah, kalimah panundung rambu ing takabur, nu ngahunyud dina kalbu, nu sok jadi panghalang, jorelatna teja Al Qur-an kana manah, ngaheumpikkan tembusna cahaya kudus kana kalbu, sangkan ulah aya rasa riya, sum’ah jeung takabur, nu sok pasolengkrah jeroeun dada. Dipirig ku kalimah kalih, syahadat dua lir sumpah, jangji moal lanca-linci, luncat mulang udar tina tali gadang, mo rek ngijing sila, bengkok sembah, rek khusyu sumujud, tuhu nuturkeun galur ti Rasul.
Ibu-bapa, hadirin sadaya, sepuh anom jaler istri rahimakumullah.
Saba'da bubuka nembe, mitembeyan, minangka pangjajap saur, widian sim kuring medar pamaksadan, sok sanaos teu patos tebih, ti palih wetan, ti.....(tempat panganten pameget) ka dieu.......(tempat panganten istri ), saur basa pujangga mah, jauh dijugjug anggang diteang, ngaleut ngeungkeuy ngabandaleut, matak reuwas nu kasumpingan, sim kuring, minangka nangtung sambung laku, letah sambung carita, ti kulawarga Bapa ...........(Ramana Panganten Pameget), sarimbit, anu maksadna taya sanes :
- Kahiji, seja nganuhunkeun ka pribumi, wireh ditampi ku tata titi anu raspati, panyambatna nu bear marahmay, someah hade ka semah, matak luginakana manah, nawiskeun, yen pribumi kalebet jalmi linuhung budi, anu resepngamulyakeun tatamu, hatur nuhun ...., mugia bae kasaeanana ieu dibales kuAllah Nu Rahman Rahim.
- Kaduana, seja nyanggakeun silaturahmi nu langkung jembar, minangka panyambung tina silaturahmi nu kantos dilaksanakeun waktos kapengker,antawis kulawarga ............(Ramana Panganten Pameget ) sareng kulawarga...........(Ramana Panganten Istri) didieu, mugia bae beungkeutansilaturahmi antawis rombongan calon panganten pameget, sareng kulawargacalon panganten istri saparakanca ieu, tiasa ngajantenkeun pirang-pirangkasaean.
- Katiluna, seja nyambung saur kapungkur, anu kantos pasini, antawis kulawarga .........(Ramana Panganten Pameget), sareng kulawarga .............(RamanaPanganten Istri) didieu, wireh pun dulur, Saderek .............(PangantenPameget), putra lalaki, cikalna, ti kulawarga Bapa ...............(RamanaPanganten Pameget), sarimbit, kantos nyimpen carios sareng tuang putra Neng .........(Panganten Istri), upami teu aya cegahing Allah Nu Murbeng Alam, kalayan didadasaran ku itikad, anu clik putih clak herang, seja tatahar, ngajak sasarengan rumah tangga sareng tuang putra. Mun kapungkur, lamunan teh ngan ukur angen-angen wungkul, kamari nu masih keneh janten beubeureuh maneuh, bebene pamepes hate, kiwari, dina dinten Ahad ieu, aya kahoyong ti saderek Bambang ieu, manawi aya kaweningan galih ti tuang putra, sareng ti sepuhna tangtosna oge, hoyong ka palupuh nangtung saurna teh, hoyong kapimilik, malah dipaparah, diangen-angen, sangkan tiasa kauntun tipung katambang beas, laksanana kapiduriat.
- Kaopatna, wireh kawengku ku hukum katalian ku adat kabiasaan, yen sahna rumah tangga, upami aya kaweningan galih, ka iklhasan manah, ti wali calon panganten istri, anu mangrupi "ijabna" ditema ku panganten pameget minangka "qabulna", ayeuna, mangga, kasanggakeun pamegetna, getihna satetes, rambutna salambar, ambekanana sadami, kabodoanana, kala’ipanana sareng katalingeuhanana, siangna, wengina, mangga, nyanggakeun, sarta pangjajap pidu'ana, malah mandar, rumah tangga para putra urang jaga, aya dina ginanjar kawilujengan, janten wangunan rumah tangga anu sakinah, rumah tangga anu mawaddah warahmah, sangkan tiasa janten wangunan rumah tangga anu baldatun thayyibatun warabbun ghafur.
- Kalimana, sok sanaos kalintang isin ajrihna, margi tebih ti utami tea, kituge sanes bade ngaluli-luli, nanging rumaos, tuna tina kagaduh, estu tamba ngalongkewang wungkul, sapulukaneun pangjajap itikad, pangjurung maksud ti pun dulur, saderek .............(Panganten Pameget), beas sacanggeum, encit sacewir, artos satoros teh, sanes mung ukur babasaan wungkul, estuning saujratna, nanging panuhun, ulah ditingal jumlahna, margi tangtos, matak ngisinkeunana, pamugi anu kasuhun, kersa nampi cacandakan saderek ...........(Panganten Pameget) ieu. Kagenepna, hapunten anu kasuhun, upami ieu pamaksadan miwah kadongkapan sim kuring saparakanca ieu, tebih tina harepan pribumi, oge tina sugrining kalepatan sareng kakiranganana, utamina bilih aya saur bahe carek, catur nu teu kaukur, carita anu teu karasa, eta sadaya sanes perkara anu dihaja, estuning tina kakirang sim kuring wungkul.
- Pamungkas, sim kuring neneda ka Allah SWT, mugia anu bade ditikahkeun ieu,sing runtut raut, lulus banglus, apanjang-apunjung, parek rijkina, adohbalaina, jatnika salalamina, dina enggoning laki rabina. Deudeul du'a ti awal bae, geulis, kasep : "Barakallahu laka wabaraka alaika, wa jama'a baina kuma fii khair" Yaa Allah Yaa Rabbanaa, mugi Gusti maparin barakah ka anu bade ditikahkeun ieu, sareng mugi Gusti ngahijikeun ka anu bade ditikahkeun dina kasaean. Amin Yaa Allah Yaa Rabbal 'alamiin, Yaa Mujibas saa 'iliin.
Wasallamu 'alaikum warahmatullahi wabarakaatuh.
MC:
Hadirin rahimakumullah, rupina teu kedah dikomentaran deui, naon-naon nu parantos kasaksen sareng kakuping ku urang sadaya nembe. Bade dibujeng enggalna bae, ayeuna ka sesepuh ti pihak pipanganteneun istri, dina waktos ieu, nu bade ngawaler sareng nampi, pipanganteneun pameget ieu teh, diwakilan kunu janten sesepuh ti pihak kulawarga calon panganten istri,waktos sareng tempat mangga kahaturkeun.
PANAMPIAN : Nampi calon pipanganteneun pameget .
Assalamu 'alaikum warhmatullaahi Wabarakaatuh.
Alahamdu lillaahil ladzii arsala rasuulahu bil hudaa, wadiinil haq, liyudh hiraahu alladziini kullihi wakafaa billaahi syahidaa. Asyhadu allaa ilaaha illallaahu wahdahuu laa syariikalah, wa asyhadu anna muhammadan abduhu waraasuluhu la nabiya ba'dah. Allaahumma shalli wasallim wabarik 'alaa sayyidina Muhammad, wa 'alaa aalihi wa ash haa bihii wa manit taqa, amma ba'du.
Ibu-bapa, hadirin sadaya utamina para tamu, sepuh anom jaler istri rahimakumullah.
Saba'da bubuka nembe, mitembeyan minangka pangjajap saur, Sim kuring minangka nangtung sambung laku, letah sambung carita ti kulawarga .........(Ramana Panganten Istri), Ramana pituin calon panganten istri Neng .................(Panganten Istri), nyanggakeun haturan sumping, disarengan ku laksa keti kabingahan, ka para wargi sadaya, anu parantos kersa ngadongkapan ka ieu patempatan, mugia bae, kasumpingan para tatamu ieu tehsing ngajantenkeun hiji ibadah anu ditampi ku Allah SWT. Amin yaa Allah Yaa Rabbal alamiin.Kawuwuh nembe, sakumaha kasauran sepuhna calon panganten pameget, deuh, balungbang timur caang bulan opat belas, jalan gede sasapuan, kitu ibaratna eusi dada sim kuring sakulawarga ayeuna, sugri anu disaurkeun nembe, sakitu beres roesna, atuh nu dipasrahkeunana, sakitu gindingna, sakitu tegepna,dedeg sampe rupa hade, anu lajeng dipasrahkeunana pisan, kantenan, eta nu diajeng-ajeng siang kalayan wengi teh, malah tos asa beuheung sosonggeteun, sim kuring sakulawarga tos cilingcingcat bae ti enjing keneh, komo Neng .............(Panganten Istri) mah, inggis pajar teh, sieun Kang ................(Panganten Pameget), teu cios sumping, saur juru mamaos mah kieu cenah geuning,Yeuh badan abdi buktina,kapan sakieu reksakna, manis, kapan sakieu reksakna, dunungan, hate teh awut-awutan, ku lami puyang payengan, dunungan, ayeuna mah geuning, ku lami puyang payengan.. Nanging buktosna mah bet ngembang boled, nu dianti teu burung dugi, nu ditunggu teu burung cunduk, kalayan salamet teu kirang sawios-wios, atuh kantenan, ditampi ku asta kalih, kasuhun kalingga murba, binarungan bingah amarwata suta, bingah anu teu aya hinggana.
Nya kitu deui cacandakanana, sakitu seueurna, sakitu numpukna, kirang kumaha deui, sok sanaos yaktos teu diantos-antos, ditampi kalayan kabingahan,henteu bade diteundeun dihandap-handap, estu disuhun dina embunan-embunan, mugia bae, janten hiji kamangfaatan, pikeun barudak nu bakal nyorangkahirupan dunya anyar, dina wanda wangunan rumah tangga.
Sawangsulna, mugia ageung sih hapuntena, tina sagala rupi kakirangan, dina leresan panampian, utamina, bilih kirang tata titina, kirang duduga peryogana, mugi ulah kirang-kirang nya ngahapunten
Pamungkas rupina, urang sami-sami ngadu'a bae ka Allah SWT, mugia paneja barudak nu bade jatukrami ieu, miwah pamaksadan urang nu janten sepuhna, tiasa diijabah ku Allah SWT, "Barakallaahu laka wabaraka alaika, wa jama 'a bainakumaa fii khaiir" Amiin Yaa Allah Yaa Rabbal alamiin, Amiin yaa mujibas saa 'ilin,
Wasallam mu'alaikum Warahmatullahi Wabarakaatuh.
MC:
Alhamdulillaahi Rabbil 'alamiin, kalayan Rahmat Nu Maha Kawasa, acara seren tampi, dina enjing-enjing ieu, parantos dilaksanakeun kalayan lancar, teukirang sawios-wios, keuna kana paripaos “batu turun keusik naek”. Cep .............(Panganten Pameget) purun Neng ...............(Panganten Istri) na oge daek. Kanggo langkung euyeubna ieu acara, ka sepuhna calon pipanganteneun istri, oge ibu-ramana calon pipanganteneun pameget, dihaturanan ngadeg, kanggo seren tampi, masrahkeun cacandakanana, tinu janten calon panganten pameget ka fihak calon panganten istri, simbolis bae rupina, ku ibuna calon pipanganteneun pameget ka ibuna calon pipanganteneun istri. Atanapi ti Ibu ................(Ibuna Panganten Pameget) ka ibu ..........(Ibuna Panganten Istri), atuh ka Juru Foto, bilih peryogi kanggo dokumentasi, manga dipasihan waktos kanggo motoanana. Cacandakan nu sanesna, tiasa ekstapet bae, dihaturkeun ka rengrengan pager bagus, atanapi pager ayu, atanapi kadang wargi ti pihak kulawargi calon pipanganteneun istri, nu sanesna tiasa ngabantuan kanggo nampi cacandakan ti para tamu ieu, disimpen heulaanan dinu merenah, supados rada salse.
Hadirin rahimakumullah. Saterasna, acara dilajengkeun kana acara akad nikah. Aya harewos ti dua pihak anu bebesanan ieu, akad tikah teh hoyong di masjid bae saurna teh, ku kituna ka para tamu, kadang wargi, hadirin sadaya, urang sasarengan bae, ngiringkeun pipanganteneun ieu, ka Masjid ......................, kaleresan teu patos tebih.
Mangga ka pager bagus anu bade ngiring ngaping pipanganteneun ieu, tiasadiawitan bae.sing rada anca we Cep ...............(Panganten Pameget) oge Neng ...........(Panganten Istri) teu kedah gurung gusuh teuing, bilih geubis.
PROSESI AKAD TIKAH
Akad Nikah di Masjid........................
Hadirin ikhwatul iman rahimakumullah.
Alhamdulillah, ayeuna parantos dugi kana wanci nu mustari, calon panganten duanana, wali, para saksi, sareng Bapa Naib, parantos sami-sami hadir.
Upacara akad nikah bade dibuka, ku maoskeun ayat-ayat suci Al Qur-anul Karim. Nu bade kasanggakeun ku kersana Ustadz ..............., sareng Sari Tilawatul Qur-an na, kasanggakeun ku kersana Ibu ................., kayungyun deui wae, nu ngaos Qur-an na carogena, sari tilawah ku istrina.
Ka Ustadz ................. sareng .............., mangga waktos sareng tempat kahaturkeun.
BUBUKA KU MACA AYAT SUCI AL-QUR'AN
Bacaan Al Qur-anul Karim sareng Sari Tilawah.
Salajengna ditema ku khutbah Nikah, nu bade kasanggakeun ku kersana Bapa K.H. .................................... Ka pangersa Bapa K.H......................, mangga waktos sareng tempat kahaturkeun.
KHUTBAH NIKAH
Khutbah Nikah..........
Alhamdulillah, khutbah nikah parantos didugikeun nembe, kanggo pibekeleun para-putra urang nu bade dirapalan, nanging teu mustahil, khutbah nembe teh, pikeun panggeuing kanggo urang sadaya nu parantos janten panganten bari.Hadirin rahimakumullah. Insyaa Allah, dina acara puncak dinten ieu, mangrupi akad nikah antawis Cep ............(Panganten Pameget) sareng Neng ................(Panganten Istri), sareng nu janten walina.
Bilih hilap, ka sadayana bae, panuhun, ka ibu-bapa sadaya, anu sami hadir dinten ieu, upami engke dina ijab-qabulna lancar teu kirang sawios-wios, panuhun, sakali deui panuhun, teu kedah dikeprokkan sagala rupi, urang sami-sami du'akeun bae, ieu panganten teh ku du'a : "Barakallahu laka wabaraka alaika, wa jama'a bainakuma fii khair". Ka bapa Naib, mangga nyanggakeun.
AKAD
Akad Nikah.......
Alhamdulillaah, ti danget ieu Neng .................(Panganten Istri) sareng Cep ..............(Panganten Pameget), parantos ngadahup kalayan resmi kasaksen ku balarea, mugia sing runtut raut, rukun sabilulungan, sapapait samamanis, rahayu salamet di dunya katut di akherat jaga.
Ngalebetkeun lelepen sareng Masangkeun Mas Kawin
Ngalebetkeun lelepen sareng Masangkeun Mas Kawin kana Panangan Panganten Istri. Acara salajengna, nyaeta ngalebetkeun lelepen. Ka Cep .................(Pamanganten Pameget) oge ka Neng .............(Panganten Istri), mangga ngadeg papayun-payun. Neng ......(Panganten Istri) sok lebetkeun lelepen Kang..............(Panganten Pameget) teh, kana jariji tengenna, mangga bari maos
Bismillaahirahmannirrahiim.
Alhamdulillah, pancen Neng ..............(Panganten Istri) parantos rengse, ayeuna kantun Cep..............(Panganten Pameget), ngalebetkeun lelepen Neng......................(Panganten istri), Sok mangga Kasep, lebetkeun lelepen Neng .............(Panganten istri) teh, kana jariji panangan anu tengenna, teu kedah gurung gusuh, kasep, anca we, lalaunan, sing tarapti, peell, sok dedetkeun, kituh, tos lebet mah gampil, nya.
Alhamdulillaah, acara ngalebetkeun lelepen parantos. Ayeuna urang lajengkeun kana masangkeun mas kawin, masangkeun pinggel ku panganten pameget, ku Cep ......(Panganten pameget) ka Panganten Istri, ka Neng ..............Hadirin sadaya, urang teraskeun kana acara sungkem ka ibu-ramana panganten. Ka ibu-ramana panganten, dihaturanan ngalih calikna, Ibu ..............(Ibu Panganten Pameget) sareng Pa ...........(Ramana Panganten Pameget) di paliih kiwa, ibu ...............(Ibuna Panganten Istri) sareng Bapa.................(Ramana Panganten Istri) palih tengenna.
Kahiji, Neng ..............(Panganten Istri), sungkem ka Mamah, Neng, sok munjungan ka Mamah, oge Cep ..................(Panganten Pameget) sok munjungan ka Ibu, Kasep. Kedalkeun, minimal atuh dina hate wae. Mamah, hapunten abdi, hapunten abdi. Salami Mamah ngarorok abdi, tug dugi ka kiwari. Du'akeun abdi duaan, rek hirup macakal. Mitembeyan, ngojayan kahirupan rumah tangga. Eulis,kasep, jimat Mamah anaking. Hidep pupujaning ati, Mamah jeung Bapa. Dihampura ku mamah, Geulis, Kasep. Sanajan ayeuna hidep macakal. Kanyaah Mamah, kanyaah Bapa, mo aya sudana.Bral didu'akeun ku Mamah. Lakuna sing jadi lalanang jagat.Tandang lir lalaki langit.Geura mangkat geura miang. Rajahna waras waluya.Beunang ngasuh ti lelembut.Ngatik ngaping ti leuleutik.Prak geura pajangkeun. Kasep, geulis.
Ayeuna gentos, Neng ...............(Panganten istri). Cep .................(Panganten pameget), pek munjungan ka Rama sewang-sewangan. Eulis, kasep, Jungjunan. Hidep duaan kiwari rimbitan. K awajiban keur duaan.Sing sareundeuk saigel. Sabobot sapihanean.Mugia temen tinemenanBapa ngajurung laku.Ka hidep duaan.Rek nempuh lalakon anyar Ngeusi hartina rarabi. Hirup kumbuh rumah tanggaMustari nitih ka wanci.
Ayeuna gentosan, Neng ................(Panganten istri) munjungan ka Ibuna Kang ...............(Panganten Pameget), Atuh Cep ..................(Panganten Pameget) munjungan ka ibuna Neng.................(Panganten Istri). Du'a ibu ka hidep duaan. Hidep masing teguh rukun. Salebeting laki rabiUlah unggut kalinduan. Gedag kunu lain-lain. Pria tata wijaksana.Mun istri titi berbudi.Sarigig kudu jeung harti.Sarengkak kudu merenah.Kelet bawel bahe carek.Tumanan heman ariman.Tatakrama ka sasama.Tuju laku nu rahayu.Siar jalan nu waluya. Mangga gentos deui, ayeuna Neng .................(Panganten Istri) munjungan ka ramana Kang .................(Panganten Pameget), atuh Cep .......................(Panganten Pameget) munjungan ka Ramana Neng..........................(Panganten Istri). Pidu'a ti Bapa saeutik. Bapa mah tangkal waluya. Pangeran anu Ngawasa. MantenNa anu Kagungan. Allah Nu Rahman Jeung Rahim. Mangka temen teguh iman. Mugi Gusti nangtayungan.Ka hidep duaan, salalawasna.
Mangga, cekap. Alhamdulillaah acara sungkeman rengse nembe.
Ka para tamu miwah hadirin sadaya, prosesi akad nikah di Masjid........................... parantos rengse, acara pangwilujeng mah urangteraskeun di bumi bae, ku kituna ka ibu-bapa sadaya, ngawakilan pribumi tangtosna oge, manawi kawidian ti sadayana, kanggo pangwilujeng ka dua panganten ieu, diantos di rorompok saurna teh, di Jl...........................................Bilih bade aya acara sawer, buka pintu sareng huap lingkung.
SAWER
Sawer, buka pintu. Sareng Huap Lingkung.
Hapunten ka para tamu, utamina ibu-bapa sadaya, hoyong pakaulan ieu teh,
dina acara sawer ieu, sok sanaos sora teh teu patos sae, pedah ka Neng
.......................(Panganten Istri) mah asa ka anak sorangan puguh ge.
Da ti bubudakna sareng pun anak nu cikal sapangulinannana, oge ka
Cep..................(Panganten Pameget), da puguh ka asuh unggal waktos di
rorompok, urang sawer sakalian ka Bapa geulis, kasep.
Kidung Pelog
Kalayan asma nu agung
Anu sifat rohman rohim
anu welas ka makhlukna
Amit medarkeun talari
Medarkeun tungkusan rasa
Parepehna hirup hurip
Seja nuturkeun piwuruk
Kawiatan ku pribumi
Ngagentos ibu ramana
Heulakeun panganten istri
Anu geulis kembang soca
Tekanan beurang jeung peuting
Ka caroge masing tumut
mipangeran lahir bathin
Tumut sugri parentahna
Singkiran sungkan sukingki
Peupeujeuh arek ngabantah
Bisi kasibat kabadi.
Sing jauh tina salingkuh
Malar jadi repeh rapih
Ka sanak kadang sing jembar
Mi asih ka kulawargi
Bakti hormat jeung tilawat
Ulah kendat masing meujit.
Kidung Salendro
Kang uga cunduk waktu
Katitih katarik tulis
Hidep dikawasa murba
Nangtayungan beurang peuting
Wajib mingpin ngasug garwa
Mikadeudeuh, ngaping-ngaping
Ka garwa sing asak ma’lum
Pageuh mageuhan kadali
Lamun garwa pareng salah
Wurukan ku budi manis
Ulah dihaok disentak
Bisi mangpaung risingis.
Pameget sing kukuh pengkuh
Ulah dapon ngumbar biwir
Sautak-saeutik talak
Bisi kaduhung di akhir
Harempoy ngarum mangasay
Leumpeuh dipeureuh kapeurih.
Amin Ya Rabbal alamiin
Mugi Gusti nangtayungan
Buka Pintu
Embat-embat (Istri)
Ya Allah tobat yaa Rabbi
Eta teh saha diluar
Bet ngetrokan bae panto
Taya bemakaramana
Henteu rido henteu suka
Naha andika teu mafhum
Kapan kula teh rimbitan
Kentar Cisaat (Pameget)
Aduh enung, teungteuingeun teuing
Sing hawatos panto geura buka
Engkang teh ngiring ka jero
Kapan parantos tutuhu
Dirapalan ku bapa Naib
Nyumponan ki siku wungrum
Papagon Agama Islam
Engkang teh caroge eulis
Ulah hamham salempang
Sinom Pangrawit (Istri)
Karah teh panutan ati
Sembaheun dunya akherat
Nu mundut dibuka panto
Sumangga engkang sumangga
Estu sukalillah pisan
Nya hate balumbang timur
Caang bulan opat belas
Malah ti tadi ge abdi
Parantos kesel ngantosan
Hate asa diganggayong
Mung abdi gaduh paneda
Lawang mo waka dibuka
Mugi nyumponan pamundut
Tawis engkang mikacinta
Pameget
Gunung inten pupujaning ati
Jimat engkang mas mirah berlian
Mustikaning padon kabeh
Naon anu dipundut
Pinggel kalung sumber mas picis
Raksukan sareng sinjang
Sumeja kahatur
Bujeng-bujeng harta banda
Jiwa raga mo bade disisikudi
Eulis anu kagungan.
Istri
Teu kinten kabingahan
Engkang miwelas ka abdi
Taya dunya kinasihan
Ti lahir dugi ka bathin
Ananging panuhun abdi
Sanes emas inten jambrut
Mung hoyong kalimah kalih
Memeh lebet ngucapkeun
Syahadat heula.
Rengse sawer sareng buka pintu, diteraskeun kana acara huap lingkung. Ka Ibu
……………(Ibuna Panganten Istri) sareng ka Ibu …………..(Ibuna Panganten Pameget),
mangga dihaturanan nyandak sangu koneng hiji sewang, teras ngahuapan putra
masing-masing, disambung engke ku Bapa………..(Ramana Panganten Istri) sareng
Bapa……………(Ramana Panganten Pameget), sakantenan, huap pamungkas tinu janten
rama ka putra.
Mugi Gusti Nu Sipat Rahman Rahim, ngalimpahkeun rahmat kurnia ka panganten,
nu ayeuna bade ngicip-ngicip rejeki Gusti.
Huap anu wekasan sareng munggaran, disebat huap wekasan, margi ngarupikeun
huap pamungkas ti ibu-rama, disebat huap munggaran, margi mangrupi huap nu
ngawitan ti panganten pameget ka panganten istri, sareng sawangsulna.
Mangga ibu-ibu tipayun, teras disambung ku bapa-bapa, ramana.
Anaking pupujan ati, puputon kembang kadaton.
Ieu Mamah jeung Bapa mere huap nu pamungkas.
Ti leuleutik hidep dijaring beurang peuting.
Ku Mamah jeung Bapa.
Ayeuna mah geus sawawa, bral geulis, kasep.
Geura lugay macakal, hirup mandiri.
Mamah jeung Bapa sambung du'a.
Sing panjang punjung, panjang umur.
Cageur beuteung waras badan.
Jauh balai parek rejeki.
Rahayu salamet dunya akherat.
Kadeudeuh kaheman Mamah jeung Bapa.
Nganteng taya wates wangenna.
Lir gunung tanpa tutugan, sagara tanpa muara.
Najan pangjeujeuh diheuleut ku papisah, rumah tangga.
Pamungkas acara silih benyeng bakakak, sareng silih huapan.
Bakakak hayam parantos sayagi, oge sangu koneng sakeupeul sewang.
Benyeng
Sagalana tos sadia
Panganten tuang daria
Panggang hayam dipayunan
Panganten tuang duaan
Nyeng, benyeng benyeng benyeng
Saha nu tarik benyeng
Nyeng, benyeng benyeng benyeng
Saha nu tarik benyeng
Panganten silih huapan
Silih beulitkeun panangan
Jiga nu ayang-ayangan
Ayang-ayang duaan
Ayang ayang ayangan
Bari eelengehan
Ayang ayang ayangan
Bari eelengehan
Iber Ti MC.
Ibu-bapa hadirin ikhwatulk iman rahimakumullaah.
Alhamdulillaah, acara ka acara rengse kalayan lancar teu kirang sawios-wios,
sambil ngantos panganten gentos raksukan, supados rada salse, urang
lajengkeun bae tuang sapulukaneun lumayan sabrang salayan, lebet ka cabe mah henteu.
Engke upami panganten tos saged deui, urang sami-sami para tamu sadaya, boh
ti pihak panganten istri, atanapi ti pihak panganten pameget, utamina uleman
sadaya, tatangga anu caket, dihaturanan ngadugikeun pangwilujeng, patepang
dampal panangan, sareng Neng ……………..(Panganten Istri) anu parantos jatukrami
sareng Cep …………………(Panganten Pameget).
Nu dipalar pidu'ana ti sadayana. Kukituna, ngawakilan ti fihak kulawarga,
sim kuring ngahaturkeun timpah nuhun anu teu aya hinggana, ku kersana
ibu-bapa, ngaluuhan ieu acara, nyumponan pangulem ti shahibul bait siang
ieu, mugia bae sumpingna ibu-bapa sadaya, ka ieu tempat teh sing
dijantenkeun ibadah, anu ditampi ku Allah SWT. "Jazakumullaahu khairan
katsiraa, wa tsawaban jaziilaa".
Kalihna ti eta, ngemut kana tuntunan agama, kapan saurna ge :"Bewarakeun
pertikahan aranjeun ka balarea, sok sanajan ngan ukur siduru isuk". nu
dipalar pidu'ana ti sadayana.
Atuh ka panganten duaan, Ka Cep ………………..(Panganten Pameget) sareng
Neng…………(Panganten Istri), anu nuju nyeuseup maduna pertikahan, ngawakilan
ibu-rama hidep duaan, ngawakilan sepuh-sepuh urang sareng sadaya kadang
wargi, mung ukur tiasa muntang ka Allah Nu Murbeng Alam, mugia pernikahan
aranjeun duaan, dina nyorang kahirupan rumah tangga jaga teh, sing aya dina
ginanjar kawilujengan, sing janten rumah tangga anu sakinah, janten wangunan
rumah tangga anu mawaddah warahmah, sangkan tiasa janten wangunan rumah
tangga anu baldatun thayyibatun wa rabbun ghafuur.
Bawiraos, henteu aya nu langkung pantes didugikeun ka hidep duaan dina
wangkid ieu, iwal ti deudeul du'a, mugia Allah SWT ngajantenkeun pernikahan
aranjeun duaan teh, pernikahan anu diraksa ku MantenNa salalamina.
Yaa Allah Yaa Rabbanaa, limpahkeun pirang-pirang anugerah ka panganten ieu,
eusian sakuriling panganten ieu, ku pirang-pirang piwelas Gusti.
Hijikeun anu ditikahkeun ieu teh, dina beungkeutan anu pageuh tur lana dugi
ka jaga.
Allaahumma Yaa Allah, mugi Gusti henteu ngajantenkeun pisahna ieu
pertikahan, sareng henteu aya dina pirang-pirang pacengkadan
Sareng mugi Gusti nyumponan sagala kabutuh dua pihakanana, kabutuh istrina,
kabutuh carogena, kabutuh dunyana katut kabutuh akheratna.
Yaa Allah Yaa Rabbanaa, saestuna abdi sadaya nyuhunkeun pitulung ka Salira,
pamugi ngalimpahkeun rasa deudeuh rasa asih ka dua pihakanana, eusian rumah
tanggana ku putra-putra anu shaleh, putra istri sareng putra pameget, raksa
tur piara duanana tina sagala rupi tipu daya, gampilkeun duanana dina milari
rizkina, sareng mugia duanana dijantenkeun kana golongan anu shaleh.
Allaahumma Yaa Allah, abdi sadaya muntang ka Salira, tina kasalametan di
dunya katut di akheratna, sareng mugia tiasa syukuran ka Salira tina sagala
pirang-pirang kani'matan.
Yaa Allah Yaa Rabbanaa, jantenkeun anu ditikahkeun ieu teh, sapertos
ngahijina Nabi Adam sareng Siti Hawa, jantenkeun anu ditikahkeun ieu teh,
sapertos ngahijina Jungjunan abdi sadaya Nabi Muhammad SAW sareng Siti
Khadijah Al Qubra, jantenkeun anu ditikahkeun ieu, sapertos ngahijina
shahabat Ali Radiyallahu Anhu sareng Siti Fatimah Az Zahra.
Yaa Rabbanaa, mugi Gusti maparin barakah ka anu ditikahkeun ieu, sareng mugi
Gusti ngahijikeun ka anu ditikahkeun ieu dina kasaean.
Allaahumma bifadl lika 'ummanaa, wa biluth fika huffanaa, waj 'al haadzal
'aqda 'aqdaan mubaarakan ma'shuumaa, wa alif bainahumaa ulfatan, wa qaraaran
daa-imaa, walaa taj 'al bainahumaa furqatan, wa firaaran wajhusshuumaa, wak
fihimaa mu-natad dun-yaa wal aakhirah.
Allaahumma innaa nas-aluka an tulqiya bainahumal mahabbata wal widaada, wa
an tar zu qahuman naslash shaaliha minal banaati wal aulaad, hattaa
turiyahumal asbatha wal ahfaad, wa an tah fadhahumaa mim makaa yidil khalqi
ajma'iin, wa an tuwas si'a lahumar rizqa, wa an taj 'alahumaa min 'ibadikash
shaalihiin.
Allahumma inna nas -alukal 'aafiyata wa dawaamal 'aafiyah, wasy syukra
'alaal 'aafiyah.
Allaahumma allif bainahumaa kamaa allafta bainaa abiinaa Aadama wa umminaa
Hawaa-a, wa allif bainahumma kama allafta bainaa sayyidinaa Muhammad
Shalallaahu "alaihi wasallam, wa sayyidatinaa Khadijatal Kubraa, wa allif
bainahumma kamaa allafta baina sayyidinaa 'Alii wa sayyidatinaa Fatimataz
Zahra-i, wa allif bainahumaa kamaa allafta bainal maa-i wats tsalji.
Barakallaahu laka wa baraka alaika, wa jama'a bainakuma fii khaiir.
Washalallaahu 'ala sayyidinaa Muhammad, wa 'alaa aalihi wa ash haa bihi
wasallam.
Wal hamdulillaahi rabbil 'aalamiin.
Amin Yaa Allah Yaa Rabbal 'alaamiin.
Amin Yaa Mujiibas saa 'ilin.
Wassallam u 'alaikum Warahmatullahi Wabarakaatuh.


text:
Informasi nyaéta hasil tina pamrosésan, pangumpulan, manipulasi sarta pangaturan data ku cara anu bisa nambahan pangaweruh nu narimana.
Informasi salaku konsép, miboga rupa-rupa harti, mimiti ti kagunaan
sapopoé tepi ka wewengkon teknis. Sacara umum, konsép informasi raket
pisan hubunganana jeung alpukah-alpukah ngeunaan watesan, komunikasi, kadali, data, wangun, paréntah, pangaweruh, harti, rangsangan méntal, pola, persépsi, sarta panyajian.
Balaréa ramé ngomongkeun Éra Informasi salaku kamajuan tina Éra Pangaweruh Citakan:Weasel word atawa masarakat informasi, sarta tehnologi informasi. Malah informatika, élmu informasi katut élmu kompiyuter mindeng jadi perhatian, kecap "informasi" mindeng digunakeun tanpa tinimbangan nepikeun ka méngpar tina sakuduna.


text:
A
A nyaéta hurup anu kahiji dina Alfabét Latin. Dina basa Inggris, hurup ieu dibaca [eɪː]; wangun lobana aes.[1] Hurup ieu asalna téh tina hurup Yunani, A (alfa), sarta mindeng dipaké minangka lambang vokal hareup kabuka teu buleud. A ogé mindeng dipaké minangka ngaindikasikeun hiji hal anu boga harti "mimiti" atawa "pangalusna".
Sajarah[édit | édit sumber]
Hurup A bisa disusud ka hiji piktogram sirah sabuntut sapi jalu dina hiéroglif Mesir atawa abjad Proto-sinaitik.[2]
Kira-kira taun1600 SM hurup dina abjad Fenisia miboga wangun linéar anu jadi dasar pikeun wangun-wangun saterusna. Ngaranna kasampak pohara pageuh patali jeung alef dina abjad Ibrani.
Sabot bangsa Yunani kuna mengadopsi abjad, maranéhanana henteu ngagunakeun konsonan celah sora (sada hamzah) anu dikandung hurup ieu dina basa Fénisia sarta basa-basa Sémit séjénna, alatan éta maranéhanana ngagunakeun tanda ieu pikeun vokal /a/, sarta ngabéla ngaranna kalayan parobahan leutik (alfa). Dina prasasti-prasasti Yunani anu pangmimitina sanggeus Jaman Kekelaman Yunani, anu lumangsung dina abad ke-8 SM, hurup ieu dituliskeun terbaring, tapi dina Alfabét Yunani saterusna, hurup ieu umumna jiga jeung hurup badag A modern, sanajan sagala rupa variasi satempat bisa dibédakeun kalayan memperpendek salah sahiji sukuna, atawa kalayan sudut tempat gurat melintang diletakkan.
Bangsa Étruska mawa Alfabét Yunani ka paradaban maranéhanana di Jazirah Italia sarta ngantep hurup ieu henteu robah. Saterusna, jalma-jalma Romawi mengadopsi Alfabét Étruska pikeun nulis basa Latin, sarta hurup anu dihasilkeun saterusna dilestarikan dina Alfabét Latin modern anu dipaké pikeun nulis loba basa, kaasup basa Inggris.
Tipografi[édit | édit sumber]
Pamakéan[édit | édit sumber]
Dina basa Inggris, "a" biasana melambangkan sada vokal hareup ampir kabuka takbulat (IPA: /æ/; kawas dina kecap pad), vokal tukang kabuka takbulat (IPA: /ɑː/; kawas dina kecap father), atawa diftong /eɪ/ kawas dina kecap ace sarta major, alatan éfék Pergeseran Vokal Gegedéan.
Dina lolobana basa anu ngagunakeun sistem alfabét Latin, "a" melambangkan sada vokal hareup kabuka takbulat (/a/).
Dina Alfabét Fonétik Internasional, variasi hurup "a" mengindikasikan sagala rupa vokal anu berbeda-beda ogé.
Dina sistem X-SAMPA, hurup badag "A" nandakeun vokal tukang kabuka takbulat sarta hurup leutik "a" nandakeun vokal hareup kabuka takbulat.
"A" nyaéta hurup katilu anu pang mindeng dipaké dina basa Inggris, sarta anu kadua panglobana dipaké dina basa Spanyol sarta Perancis. Dina hiji studi, rata-rata, kira-kira 3.68% hurup anu dipaké dina basa Inggris condong ka ‹a›, sedengkeun angka 6.22% pikeun basa Spanyol sarta 3.95% pikeun basa Perancis.[3]
"A" remen ogé dipaké pikeun némbongkeun hiji hal atawa hiji jalma jeung kualitas atawa status anu leuwih alus sarta bergéngsi: A-, A atawa A+, hasil pangalusna anu dibikeun ku guru/dosen ka pancén siswa/mahasiswa; peunteun A pikeun réstoran anu bersih, dsb.
Kode komputasi[édit | édit sumber]
Tempo ogé[édit | édit sumber]
Catetan suku[édit | édit sumber]
- ↑ "A" (word), Oxford English Dictionary, 2nd edition (1989). Aes is the plural of the name of the letter. The plural of the letter itself is: As, A's, as, or a's.
- ↑ "A". The World Book Encyclopedia 1. (1956). Field Enterprises, Inc.
- ↑ "Percentages of Letter frequencies per Thousand words", Trinity College, Retrieved 2006-05-01.


text:
Énergi
Dina fisika jeung élmu alam lianna, énergi (tina basa Yunani ἐvέpYeιa - energeia, "aktivitas, operasi", tina ἐvepYός - energos, "aktif, digawé"[1]) nyaéta hiji kuantitas fisik skalar anu mangrupa sifat obyék jeung sistem anu langgeng. Énergi mindeng didéfinisikeun salaku kamampuh pikeun ngalakukeun usaha.
Daptar eusi
Hijian[édit | édit sumber]
SI jeung hijian nu patali[édit | édit sumber]
Hijian SI pikeun énergi sarta usaha nyaéta joule (J), dingaranan kieu pikeun ngahormat James Prescott Joule jeung percobaanana dina persamaan mékanika panas. 1 joule sarua jeung 1 newton-méter sarta, dina istilah hijian SI, 1 J sarua jeung 1 kg m2 s−2.
Pamindahan énergi[édit | édit sumber]
Usaha[édit | édit sumber]
Usaha didéfinisikan minangka "integral wates" gaya F sajauh s:
Persamaan di luhur nganyatakeun yén usaha (W) sarua jeung integral ti kakalian titik (dot product) antara gaya dina hiji barang jeung infinitesimal posisi barang .
Rupa-rupa énergi[édit | édit sumber]
Énergi kinétik[édit | édit sumber]
Énergi kinétik nyaéta bagian ti énergi anu patali jeung gerakan hiji barang.
Persamaan di luhur nganyatakeun yén énergi kinétik (E_k) sarua jeung integral ti dot product "laju" hiji barang jeung infinitesimal moméntum barang .
Énergi poténsial[édit | édit sumber]
Lalawanan jeung énergi kinétik, anu mangrupa énergi ti hiji sistem balukar gerakna, atawa gerak partikel internalna, énergi poténsial ti hiji sistem nyaéta énergi anu patali jeung konfigurasi ruang ti komponén-komponénna sarta interaksi maranéhanana. Jumlah partikel anu ngaluarkeun gaya sacara otomatis nyieun hiji sistem kalawan énergi poténsial. Gaya-gaya kasebut, contona, bisa timbul ti interaksi éléktrostatik (tempo hukum Coulomb), atawa gravitasi.
Énergi internal[édit | édit sumber]
Énergi internal nyaéta énergi kinétik nu patali jeung gerak molekul-molekul, sarta énergi poténsial anu patali jeung geteran puteran sarta énergi listrik ti atom-atom dina jero molekul.
Tempo ogé[édit | édit sumber]
Énergi dina élmu alam[édit | édit sumber]
Pamakéan énergi ku manusa[édit | édit sumber]
Artikel séjénna
Bacaan satuluyna[édit | édit sumber]
- Feynman, Richard. Six Easy Pieces: Essentials of Physics Explained by Its Most Brilliant Teacher. Helix Book. See the chapter "conservation of energy" for Feynman's explanation of what energy is and how to think about it.
- Einstein, Albert (1952). Relativity: The Special and the General Theory (Fifteenth Edition). ISBN 0-517-88441-0
Tumbu ka luar[édit | édit sumber]
- Indonésia Energy Information Center
- Portal Média Informasi Énergi
- Energy Encyclopedia Encyclopedia of free energy
- Conversions of energy units
- Interesting energy facts
- What does energy really mean? From Physics World
- Glossary of Energy Terms
- International Energy Agency IEA - OECD


text:
Palu
- Kaca ieu eusina ngeunaan pakakas Palu. Pikeun guna lian ti Palu, tempo Palu (disambiguasi)
Palu atawa martil nyaéta pakakas anu dipaké pikeun nakol hiji barang. Palu umumna dipaké pikeun maku, ngoméan hiji banda, nempa logam jeung ngancurkeun hiji banda. Palu dirarancang pikeun tujuan nu tangtu kalawan variasi dina wangun jeung struktur. Wngun umum palu nyaéta boga gagang jeung hulu, kalawan bagian anu leuwih beurat dina huluna. Desan dasar palu sangkan babari dipaké, tapi aya ogé modél palu mékanis anu dioperasikeun pikeun kaperluan au leuwih gedé.
Palu mungkin pakakas anu pangkolotna anu masih kénéħ nyampak nepika kiwari. Palu batu dipikawanoh geus dipaké ti semet taun 2.600.000 Saméméh Maséhi [1]. Palu nyaéta pakakas dasar pikeun rupa-rupa profési. Minangka analogina, palu ogé dipaké pikeun pakakas anu didesain pikeun méré takolan, contona dina mékanisme pikeun ngaluncurkeun pélor dina bedil.
Referensi[édit | édit sumber]
- ↑ Semaw, S., M. J. Rogers, J. Quade, P. R. Renne, R. F. Butler, M. Domínguez-Rodrigo, D. Stout, W. S. Hart, T. Pickering, and S. W. Simpson. 2003. 2.6-Million-year-old stone tools and associated bones from OGS-6 and OGS-7, Gona, Afar, Ethiopia. Journal of Human Evolution 45:169-177
Tumbu luar[édit | édit sumber]
- (en) Tipe Palu gambar jeung deskripsi
- (en) Museum Palu


text:
Ku Drs. H. Hidayat Suryalaga
PURWA WACANA
Luyu sareng udagan nu bade dihontal ku ieu “diskusi” nu diayakeun ku Balai Kajian Sejarah dan Nilai Tradisional Bandung, nyaeta “Sebuah Upaya Pewarisan Budi Pekerti kepada Siswa Sekolah” nu diluuhan ku para pangatik widang studi agama, hususna Agama Islam; sim kuring ngararancang bahan haturkeuneun dina ieu riungan teh diwangun ku sawatara lelengkahan/sistematika:
- Rawayan Jati – konsep “Cecekelan Hirup Kasundaan” anu Islami.
- Sad Kamanusaan – (6 Akhlak Kamanusaan).
- Metode Ngaanalisis Ajen-inajen anu Aya dina Seni Budaya Sunda.
- Tarekah Ilmiah kanggo Ngamangpa’atkeun Ajen-inajen nu Dikandung dina Seni Budaya Sunda.
- Ajen Inajen Sad Kamanusaan anu Dikandung dina Seni Budaya Sunda.
- Kacindekan.
Tujuan tina ieu pajemuhan teh pikeun milari tarekah geusan ngabekelan siswa ku ahlak, budi pekerti, katut tatakrama kamanusaan Islami anu dikandung dina seni-budaya Sunda. Ku sim kuring dihaturkeun cara-cara ngaanilisna dina Bab III sareng bab V.
I. Rawayan Jati, Konsep “Cecekelan Hirup Kasundaan” anu Islami.
Anu enas-enasna mah nyaeta kasadaran yen sakumna mahluk teh keur lumampah dina “rotasi akbar” Inalilahi wa inna Ilaihi Rojiuun” (Aos buku Kasundaan-Rawayan Jati. Hidayat Suryalaga. Wahana Raksa Sunda 2003)
II. SAD (6) KAMANUSAAN.
Akhlak sering disebat oge moral, budi-pekerti, tatakrama, sopan santun, etika, etiket, adab, sanaos aya gesehna sautak-saeutik. Kanggo ngagampilkeun “transformasi niley” sacara “eklitik” ku sim kuring dipasing-pasing jadi 6 (Sad) Kamanusaan, margi mung manusa anu ngagaduhan kasadaran akhlakiah mah, nyaeta:
- AMT = Ahlak Manusa ka Tuhan (Alloh), dicirian ku kualitas IMTAQ.
- AMP = Ahlak Manusa ka Pribadi, dicirian ku kualitas SDM.
- AMM = Ahlak manusa ka Papada Manusa, dicirian ku kamampuhna pikeun Habluminanas anu multi-religi, multi-etnis, multi-kultur.
- AMA = Ahlak Manusa ka Alam, dicirian ku kasadaran jadi Rahmatan Lil Alamin, boh alam sagir boh alam kabir. Hablumminal Alam. Ayana kasadaran Ekologi sareng Geo-politik.
- AMW = Ahlak Manusa kana Waktu. Dicirian ku ayana kasadaran kana “waktu Linear” sareng “waktu Cyclis”. Ieu teh enas-enasna surat Al-Ashr.
- AMLB = Ahlak Manusa dina nyumponan kaperluan Lahir Batin. dicirian ku hirupna mibanda etika, henteu sarakah, mampuh ngadalian napsu lahir-batinna.
Eusi atanapi ajen-inajen Seni Budaya anu ku urang kedah diterapkeun ka siswa teh nyaeta anu mibanda Sad Kamanusaan. “Peristiwa/kajadian seni-budaya” nu karandapan ku unggal guru tangtos moal sami, bakal benten. Unggal daerah pada kagungan seni budayana masing-masing, ku kituna para guru kedah tiasa “ngaanilis” ku anjeun.
III. METODE NGAANALISIS AJEN-INAJEN ANU AYA DINA SENI BUDAYA SUNDA.
“Kriteria Sad Kamanusaan” di luhur eta teh jadi patokan/kriteria nalika urang ngaanilis kandungan ajen-inajen naon anu nyampak dina Seni-Budaya Sunda anu ku urang nuju ditalungtik. Dugi ka urang tiasa netepkeun ajen-inajen ahlak anu mana ti antawis Sad Kamanusaan tea. Ku kituna urang sabage guru tiasa langkung adil tur wijaksana dina maparin “dadasar hukum” kana seni budaya (pabid’ahan) nu aya di masarakat.
Guru mah kedah unggul pisan dina tataran kualitas IQ (Inteleqtual Quotient = Kecerdasan Intelek, Luhung elmuna), EQ (Kecerdasan Emosi, Jembar budayana), SQ (Kecerdasan Spiritual, Pengkuh agamana) sareng AQ (Kecerdasan Aksional, Rancage gawena). Kangggo conto ngaanilis ajen-inajen anu dikandung dina seni budaya Sunda, dipedar dina bagian V, anu insya-Alloh baris didugikeun sacara lisan .
IV. TAREKAH ILMIAH NGAMANGPA’ATKEUN AJEN-INAJEN NU DIKANDUNG DINA SENI BUDAYA SUNDA.
Urang sadaya parantos pada maphum yen mungguhing Seni Budaya mah estu hasil Cipta, Rasa, Karsa sareng Karya manusa, ku kituna tangtos bae boh dina pidangan atanapi ajen-inajenna aya anu “parantos luyu sareng akhlak Islami, aya anu samasakali henteu luyu sareng ahlak Islam, aya oge anu campur-aduk/paselup”. Palih dieu pisan peryogina para guru tiasa “ngaanilis” kandungan ajen-inajen seni budaya Sunda teh.
Upami ku urang parantos kapendak kandungan ajen-inajen anu aya dina eta seni-budaya, nembe aya sawatara TAREKAH ILMIAH anu kedah dipilampah ku para guru, nyaeta:
- REVITALISASI , tegesna eta seni budaya katut ajen-inajenna, dihirupkeun deui, didorong sina tumuwuh kalawan subur.
- REAKTUALISASI, tegesna seni budaya katut ajen-inajenna di-aktualkeun deui, sangkan miindung ka usum- mibapa ka jaman.
- REVISI, tegesna dibebener deui tujuanana tina eta seni budaya.
- RESTRUKTURISASI, tegesna diropea deui strukturna, supados luyu sareng pajamanan.
- FILL IN, tegesna eta seni budaya nu parantos nyampak teh di-EUSIAN ku ajen-inajen anyar anu Islami.
- INOVASI, tegesna diropea deui supados langkung narik perhatian balarea, henteu eleh ku budaya anyar anu malah teu luyu sareng pribadi Sunda nu islami.
- KREASI, tegesna hasil karya seni budaya anyar anu nya nyunda nya islami. Para Guru sareng seniman-budayawan Sunda kedah rancage nyiptakeun seni budaya Sunda-islami anu anyar. Tanpa kreatifitas ti urang pribadi, bakalna teh urang ngan jadi “korban pasar” sareng jadi jarian budaya deungeun.
- DELETE, tegesna aya hal-hal anu kedah dileungitkeun tina aspek seni budaya tea, kumargi patukang tonggong sareng akhlak Islam.
Lengkah-lengkah “cendekia” nu disebatan di luhur, MUTLAK kedah dipibanda ku guru, hususna guru-guru agama anu bade ngamangpa’atkeun Seni Budaya Sunda kanggo ngabebener ahlak bangsa (da’wah bid tamaddun, da’wah kultural).
Anu teu kinten pibahlaeunana mah upami urang RUSUH TEUING NGA-DELETE , ngaleungitkeun/numpes seni budaya nu parantos aya, margi upami seug kajadian KOSONG BUDAYA, eta kakosongan teh bakal DIEUSIAN KU BUDAYA ASING anu ajen-inajenna malah patojaiahna pisan sareng ahlak Islam. Ayeuna oge parantos kaalaman ku urang sadaya, ieu teh balukar tina proses komunikasi anu didominasi ku budaya asing nu sekuler-profan (budaya duniawiah tanpa ajen religius), sareng urangna pribadi kirang daya kreatif seni-budayana.
V. AJEN INAJEN SAD KAMANUSAAN ANU DIKANDUNG DINA SENI BUDAYA SUNDA.
Sacara umum, konsep atikan kabudayaan di sakola-sakola di nagara urang dumasar kana konsep Kuntjaraningrat & C. Kluckhohn, anu ngawilah-wilah kabudayaan jadi 7 aspek, nyaeta:
- Adat Istiadat & Religi
- Basa
- Seni/Kasenian
- Sistim Kamasarakatan
- Sistim Pangupa Jiwa
- Sistim Elmu Pangaweruh
- Sistim Peralatan.
Sawatara aspek/unsur Seni Budaya anu bade dianalisis:
a. Adat Istiadat & Religi
- ngaras, ngeuyeuk seureuh, nyawer, nincak endog.
- ngembang (nyekar), sasajen, tapa/semedi.
- dangdaunan nu dianggo dina upacara adat (mayang jambe, seureuh, hanjuang, kananga, suji, handeuleum, koneng, mamangkokan, waregu, waluh sste).
- sste (Mangga pilarian deui, lajeng dianalisis ku anjeun).
b. Basa
- Harti & ma’na kecap SUNDA.
- Tatakrama basa ( Undak usuk Basa Sunda – UUBS).
- Aksara Sunda. sste.
c. Seni
- Rumpaka PAPATET (Tembang Sunda Cianjuran)
- Ibing Lenyepan
- Tata busana pria
- Tumpeng
- Munjungan/anun
- Karawitan. sste.
d. Sistim Kamasarakatan
- Pancakaki
- KAM (Kawajiban Azasi Manusa) sareng HAM (Hak Azasi Manusa) sste.
e. Sistim Pangupa Jiwa
- Hirup anu cukup
- Saeutik mahi, loba nyesa.
- Ulah botoh bisi kokoro (Ulah sarakah bisi sangsara) Prasasti Kawali 8, abad 13 M)
f. Sistim Elmu Pangaweruh
g. Sistim Peralatan
Nanging dina kahirupan di masarakat mah aspek Kabudayaan anu kalintang seringna kapendak sadidinten nya eta aspek Adat Istiadat/Religi, Basa sareng Seni sareng kamasarakatan. Ku kituna kanggo dina kasempetan ayeuna urang dihususkeun kana tilu aspek ieu bae heula.
VII. Kacindekan
Dina alam kasajagatan (era globalisasi), aya PENJAJAHAN WANDA ANYAR nyaeta “PENJAJAHAN BUDAYA” — dominasi budaya. Balukar tina penjajahan budaya ieu anu pangheulana ancur lebur teh nya eta ajen-inajen AKHLAK/MORAL.
Ayeuna pisan waktosna urang kedah babarengan rempug jukung sauyunan ngabentengan ahlak/moral bangsa ku rupi-rupi cara, boh ku aspek ajen-inajen Seni Budaya seler Bangsana (Sunda, Jawa, Bali sste), atanapi ku akhlak agama. Ulah pakia-kia, pagirang-girang tampian antawis konsep budaya sareng konsep agama.
Pikeun GURU, nya alam ayeuna pisan diperedih pati ditorta tugas kawajiban KAGURUANANA pikeun ngajaga sareng ngomean ahlak/moral bangsa.


text:
Karl von Terzaghi
Karl von Terzaghi (Praha, 2 Oktober, 1883 – Winchester, Massachusetts, 25 Oktober, 1963) nyaeta salah saurang ahli téhnik sipil Austria, kawentar minangka Bapak Mékanika taneuh. Terzaghi salah saurang ahli sipil nu gede pangaruhna dina widang teknik sipil dina abad ka-20 [1]
Daptar eusi
Biografi[édit | édit sumber]
Awal kahirupan[édit | édit sumber]
Karl von Terzaghi budak munggaran ti Letnan Kolonel Anton Terzaghi jeung Amalia Eberle di Praha, salah sahiji kota gede nu mangsa harita bagean ti Karajaan Habsburg, dumasar kana aturan ti Franz Josef, Kaisar Austria. Sanggeus Anton pangsiun ti tangtara, sakulawarga pindah ka Graz, Austria. Kulawarga Anton ngabogaan tradisi nu kuat di militer, basa umur 10 taun Karl geus dikirim ka sakola militer. Karl miresep kana astronomi jeung géografi, sarta dina umur 14 taun asup ka sakola militer sejen, nu mangsa kiwari di Hranice, Republik Ceko. Karl teh siswa nu pinter, utamana dina geomteri jeung matematika, sarta lulus kalawan meunang kahormatan dina umur tujuh welas taun. Karl neruskeun ka Technical University in Graz dina widang teknik mesin. Karl resep kacida teori mekanik, ngan hanjakal jadi mahasiswa nu kasar jeung resep ribut, nepi ka ahirna ampir-ampiran dikaluarkeun. Karl lulus cum laude dina taun 1900, tapi mutuskeun pindah ka widang teknik sipil. Dina mangsa digawe jadi tentara salila sataun, Karl nerjemahkeun sarta nyusun panduan geologi tina basa Inggris kana basa indung manehna nyaeta basa Jerman. Sataun ti harita, Karl balik deui ka universitas sarta ngajar geologi tur dikombinasikeun dina mata kuliah teknik jalan raya jeung jalan kareta api. Dina waktu nu sakeudeung, Karl mimiti nulis karya ilmiahna, dina the geology of terraces of southern Styria.
Awal kahirupan profesional[édit | édit sumber]
Pagawean mimiti Karl jadi tehnik desain yunior keur pausahaan Adol Baron Pittle, Wina. Pausahaan ieu loba pakait jeung pagawean anyar dina widang "pembangkit listrik tenaga air " tur Karl loba pakait jeung masalah geologi di ieu parusahaan. Sabab kamampuan Karl anu hade dina taun 1908, Karl jadi manajer di widang lokasi konstruksi, pagawe sarta reinforced structures baja. Karl mimiti nyieun proyek waduk nu ambisius tur prestius di Kroasia. Karl oge sanggup ngarengsekeun proyek anu kacau di Santa Petersburg. Salila genep bulan di Rusia, Karl nyieun model grafik keur desain tangki industri, sarta diusulkeun minangka disertasina keur program doktorna di universitas. Prestasina nu nyongcolang mere jalan ka manehna pikeun leuwih maju. Dina taun 1912, Karl mutuskeun pindah ka Amérika.
Rujukan[édit | édit sumber]
- R. E. Goodman, Karl Terzaghi American Society of Civil Engineers (1999) ISBN 0-7844-0364-3.
Tempo oge[édit | édit sumber]
Buku[édit | édit sumber]
(a partial list)
- Terzaghi, K., Theoretical Soil Mechanics, John Wiley and Sons, New York (1943) ISBN 0-471-85305-4.
- Terzaghi, K., Peck, R. B. and Mesri, G., Soil Mechanics in Engineering Practice, 3rd Ed. Wiley-Interscience (1996) ISBN 0-471-08658-4.
- Terzaghi, K., "Large Retaining Wall Tests", Engineering News Record Feb.1, March 8, April 19 (1934).
- Terzaghi, K., From theory to practice in soil mechanics;: Selections from the writings of Karl Terzaghi, with bibliography and contributions on his life and achievents John Wiley and Sons (1967).


text:
Sentul
Sentul atawa kacapi nyaéta ngaran sarupaning buah jeung tangkal anu ngahasilkeunana. Ngaran-ngaran séjénna nyaéta kechapi (Malaysia), sentol, santol atawa wild mangosteen (basa Inggris), santor (Fil.) sarta lian-lianna. Ngaran ilmiahna nyaéta Sandoricum koetjape (Burm.f.) Merr.
Gambaran[édit | édit sumber]
Tangkal sentul mangrupa tangkal anu leubeut sarta badag, bisa ngahontal luhur 30 m, sanajan ilaharna di pakarangan ngan ngahontal kira-kira 20-an méter. Tangkalna bisa ngahontal diaméter 90 cm, geutahan kawas susu.
Daun majemuk sulang-seling, gagangan nepi ka 18 cm, mirupa sirip, boga anak daun tilu, bentukna jorong nepi ka bunder endog, 6-26 × 3-16 cm; ngabuleud atawa rada seukeut dina puhu, nyeukeutan dina tungtung; héjo ngagurilap di palebah luhur, héjo kusem di handapna. Anak daun tungtung gagangna panjang, jauh leuwih panjang batan gagang anak daun gigireun / sabeulahna.
Kembang dina malai dina kélék daun, rambutan, ngagantung, nepi ka 25 cm. Kembangna boga bagapurusa dua, miboga gagang nu pondok; makuta 5 lambar, konéng héjo, lanset sungsang, 6-8 mm; samar-samar kaangseu seungit.
Buahna buleud rada gepéng, 5-6 cm, konéng atawa semu beureum lamun masak, aya buluan lemes kawas buludru. Daging buah bagian luar kandel sarta teuas, ngahiji jeung kulit, semu beureum, rada haseum; daging buah bagian jero beyé sarta caian, némpél dina siki, bodas, haseum nepi ka amis. Siki 2-5 jumlahna, badag, buleud endog rada gepéng, coklat semu beureum hérang; siki boga warna beureum.
Sumebarna sarta hasilna[édit | édit sumber]
Sentul dianggap asalna ti Indocina sarta Semenanjung Malaya. Mangabad-abad katukang, tuwuhan ieu dibawa sarta diasupkeun ka India, Indonésia (Bornéo, Maluku), Mauritius, sarta Filipina, di mana pepelakan buah ieu saterusna jadi populér, dipelak dimana-mana sarta ngalaman budidaya.
Tangkal ieu dipelak utamana alatan diharepkeun buahna, anu rasana amis atawa rada haseum. Kulit buahna anu dagingan kandel mindeng didahar dina kaayaan atah atawa diasakan leuwih tiheula, dijadikeun manisan atawa marmalade.
Kai sentul boga kualitas jadi bahan konstruksi imah, bahan pakakas, karajinan, gampang dipigawé sarta gampang dipulas.
Sagala bagian tina tangkal sentul ngabogaan hasiat ubar. Kuluban daunna dipaké minangka panurun panastiris. Bubuk kulit tangkalna pikeun ngubaran panyakit cacing geulang. Akarna pikeun ubar kembung, nyeri beuteung sarta diaré; sarta pikeun nguatkeun awak wanoja sanggeus ngababarkeun.
Sentul aya dua macem, nyaéta sentul kalawan daun kolot saméméh gugur boga warna konéng sarta sentul anu boga warna beureum. Baheula, dua variétas ieu dianggap spésiés anu béda (Sandoricum indicum daunna konéng sarta S. nervosum daunna beureum).
Bahan Bacaan[édit | édit sumber]
- Rasadah, M. A. et al (2004). Anti-inflammatory agents from Sandoricum koetjape Merr. Phytomedicine. 11:2 261-3.
- Steenis, CGGJ van. 1981. Flora, pikeun sakola di Indonésia. Pradnya Paramita, Jakarta.
- Verheij, E.W.M. sarta R.E. Coronel (eds.). 1997. Asal Daya Nabati Asia Tenggara 2: Buah-buahan anu bisa dimakan. PROSEA – Gramedia. Jakarta. ISBN 979-511-672-2.


text:
Resensi novel
“baruang kanu ngarora”
JUDUL : BARUANG KANU NGARORA
PANGARANG : D.K.ARDIWINATA
PAMEDAL : RAHMAT CIJULANG
TAUN
MEDAL : 1914
KANDELNA : 148 KACA
Novel ieu teh nyaritakeun kahirupan dimana masalah ekonomi, rumah tangga jeung kalakuan jalma dimana geus kalajur ku napsu, eta sabab na novel ieu lolobana di baca na ku kalangan jalma anu dewasa . sabab nyaritakeun kahirupan anu umum na sok aya di kahirupan sapopoe .
Novel baruang kanu ngarora boga maksud anu hade nyaeta mere conto yen
jalma nu sok ngalajur napsu teh matak cilaka jang manehna tur ka kaluargana .
ieu novel teh nyaritakeun dua lingkungan
bangsawan jeung lingkungan rakyat biasa .
Baruang kanu ngarora
nyaritakeun atawa ngalalakonkeun ujang kusen, nyi rapiah, jeung aom usman .
dina jaman menak sok sewang-sewangan, aom usman hayangeun pisan ka nyi rapiah,
tapi geus jadi pamajikan ujang kusen . kusabab hirup dikota loba godaan nana ujang kusen mawa nyi rapiah hirup di lereng gunung, aom usman nitah agan ali anu tukang pukul pajajaran datang ka imah ujang kusen anu digunung sangkan nyi
rapiah di dekeutan, tuluy nyi rapiah di bawa ka kota, kusabab nyi rapiah ge ngarasa teu betah hirup di gunung nyi rapiah ge ngilu ka agan ali .
Timimiti kawin ujang kusen jeung nyirapiah
geus silih bogoh pisan, tapi kaayaan ujang kusen anu ngan saukur rakyat biasa
teu bisa mere leuwih ka nyi rapiah, nepika nyi rapiah pirak jeung ujang kusen, ujang kusen sabar ninggali pamajikan na di goda ku aom usman .
aom usman anu eunggeus megatkeun nyirapiah
jeung ujang kusen, tuluy nyi rapiah di wayuh, aom usman kawin deui jeung anu
sadarajat jeung manehna nyaeta agan suriningrat, lantaran kolot aom usman teu satuju lamun aom usman teu kawin jeung anu sadarajat . ari siujang kusen mah prustasi lantaran ninggali nyirapiah dikawin ku aom usman, ujang kusen tidinya sok gunta ganti pamajikan, lantaran ngarasa eweuh nu leuwih ti nyirapiah, ujang kusen sok judi, mabok, pokonama beda jeung ujang kusen basa jadi pamajikan nyi rapiah, ahirna ujang kusen dibuang
kasurabaya kusabab dituding maling duit, duit eta teh di pake jang judi deui .
Artikel Lainnya


text:
KI UDING JAWARA
PILIH TANDING
Kinanti
Aki Uding
geus kariput. Awakna teuing ku keri. Ngan kari kulit jeung tulang. Geus lain
jawara deui. Na salira ilang cahya. Jiriman dangiang diri.
Kaduhung
mungguh sagunung. Lamun malik ka bihari. Lalakon nu geus kasorang. Mangsa tuna
laip diri. Remen kasasar nya lampah. Laku cidra liwat saking.
Aki Uding
nu kacatur. Jawara kampung basisir. Lain jago samanéa. Milah babad milih
tanding. Luhung élmu pangabisa. Jajatén jago lineuwih.
Lain ukur
unggul dumuk. Alatan rurupa aji. Kabedasan kadugalan. Kanuragan kitu deui. Ki
Uding loba leuwihna. Ku perkara élmu gaib.
Napak
sancang nu kamashur. Bisa leumpang dina cai. Kitu deui Teluh Rambat. Dipaké
pikeun maténi. Asihan Bagal Pirusa. Éta mah perkara istri.
Ngan
hanjakal nya lumaku. Asa aing unggul diri. Rupa-rupa pangabisa. Dipaké
sangeunah ati. Ngalanjur napsu nu cidra. Nyumponan kahayang diri.
Laku sasar
model kitu. Nya neluh salasahiji. Ku ajian Teluh Rambat. Maténi sakulawargi.
Indung bapa jeung anakna. Sakabéh pinanggih pati.
Teu pira
alatan ngadu. Kalang hayam hiji-hiji. Ditambah tandon tumpangan. Pimodaleun
ronggéng istri. Dasar ki Uding keur sial. Éléh ngadu ilang milik.
Tuluyna ki
Uding ngamuk. Éléh ngadu henteu nampi. Ngarebut duit tumpangan. Nu ku batur
kapimilik. Pajar yén ngadu téh teu sah. Sabab nya sia ngalicik.
Ngan batur
ngaduna tukuh. Yén manéhna mah teu licik. Saréréa gé nyaksian. Ngadu ku cara
samisti. Teu pisan akal-akalan. Sirik pidik ngalilicik.
Malih
terasna misaur. Ki Uding tong abong sakti. Kéna-kéna mandraguna. Nyarita
sangeunah ati. Boga peta sakarepna. Ngalindih ka jalma leutik.
Ujaring
carita batur. Jawara nu pilih tanding. Tapi teu boga kaéra. Teu pira alatan
judi. Nepika arék mergasa. Pan kami mah jalma leutik.
Ger nu
séjén milu ribut. Mangmeunangkeun si lalaki. Pajar yén ki Uding enya. Lain
jawara sajati. Ganggu jail kaniaya. Ka jalma nu lain tanding.
Gereget
napsu na kalbu. Beureum raray ngembang wéra. Tuluy ki Uding susumbar. Isuk sia
manggih pati. Sanajan bedog kaula. Ayeuna teu nguyup getih.
Tah tina
lantaran kitu. Satutas ti tempat judi. Peutingna prak mapat mantra. Teluh
Rambat nu diaji. Maréntah bangsa siluman. Sangkan dia manggih pati.
Perbawana
éta teluh. Matak ngeri liwat saking. Teu bisa hiji wadalna. Sakabéh pinanggih
pati. Sadaya jadi mamangsa. Nu hirup teu nyésa deui.
Éta hiji nu
kasebut. Panggawé cidra ki Uding. Pon kitu Bagal Pirusa. Sahiji élmu pangasih.
Kantos dipaké codéka. Ngarurujit hiji istri.
Nyai Taruni
kacatur. Béntangna ronggéng basisir. Rasa banget mikahayang. Ki Uding janten
salaki. Nya antukna mah dipénta. Ka sepuhna éta istri.
Ari dua éta
sepuh. Duanana pada nampi. Duméh rasa kasieunna. Ka Ki Uding liwat saking. Ngan
geuningan nyatana. Nyi Taruni henteu nampi.
Ki Uding
terasna wangsul. Bari
peta kitu deui. Saharita mapat mantra. Bagal Pirusa diaji. Nyi Taruni kaédanan.
Ngudag-ngudag ka ki Uding.
Ningal
Taruni nunutur. Ki Uding puas na ati. Ngan geus teu niat migarwa. Bongan
panglamar ditampik. Nya mapat Bagal Pirusa. Ukur keur ngalambang sari.
Sanggeus
cacap rasa napsu. Nyi Taruni teu ditolih. Éling kana kaayaan. Nyi Taruni liwat
sedih. Tuluyna mah jadi owah. Teu kiat nandang cocobi.
Nya kana
itungan taun. Lumaku sangeunah ati. Loba jalma anu ngéwa. Ka sadirieun ki
Uding. Diantep hirup sorangan. Da dijorag mah teu wani.
Mungguhing
jelema hirup. Nu hirup teu tingtrim batin. Rasa dikukuntit dosa. Marudah
kaleuleuwihi. Pikiran gering ngacacang. Teu puguh sorangeun diri.
(Aing Uding nu kacatur. Jawara kampung basisir. Lain jago
samanéa. Milah babad milih tanding. Luhung élmu pangabisa. Jajatén jago
lineuwih.)
Aki Uding
geus kariput. Awakna teuing ku keri. Ngan kari kulit jeung tulang. Geus lain
jawara deui. Na salira ilang cahya. Jiriman dangiang diri.
Mandala Rahsa, 11062010
Pileuleuyan Aki!


text:
Dennykurniadi Kurniadi
ELING KABURITNAKEUN
Diuk
téh nangunyar lambar na trotoar Jalan Déwi Sartika. Ngareureuhkeun kacapé tas kukurilingan teu puguh jugjugan. Hanaang mah nataku tapi teu sapésér-pésér acan keur meuli sirop. Langeor aya awéwé duaan ka alun-alunkeun. Ngaliwat kana tonggong. Ana dirérét naha kawas langeorna Yuyun. Haben diteuteup disidik-sidik. Ah, enya moal salah pasti Yuyun. Tuh katempo potongan buukna. Piraku kasamaran da puguh rumah tangga jeung manéhna geus ngawelas taun. Haté galecok bari angger melong nu keur leumpang.
Lah-lahan dituturkeun. Gebeg enya baé Yuyun, kaciri aya karangan dina gadona. Nu dipelong kalah siga nu sieun, bingbrit ka wétankeun.
“Yuyunnnn………………”
Nu digeroan ukur ngalieuk. Bingbrit deui malah leuwih gancang leumpangna. Les ngiles teuing kamana léosna. Leungiteun tapak kahalangan ku pabaliutna jalma hareupeun Palaguna.
Leketey, leuleus satulangsandi. Nyeri peurih alahbatan digerihan hinis. Bati cumalimba, nganaha-naha diri sorangan. “Karasa ayeuna mah. Lampah goréng téh geuning goréng deui wé balukarna. Tétéla hukuman keur jalma nu ingkar entong-entong di ahérat, dalah di dunya oge geus ditembongkeun,” haté ngarakacak. Kaduhung sagedé gunung, hirup teu nincak kana tetekon. Kalah kajongjonan guyang na leuwi nu pinuh ku geugeuleuh téa.
Bray…panon beunta, geuning geus aya di hiji rohangan. Rut rét, aéh-aéh naha loba jalma, tapi geuning siga nu garélo? Dimana ieu téh?***


text:
Austronésia
Austronesia, dina jihat sajarah, nujul ka lemah cai manusa nu nyarita basa-basa Austronésia, nyaéta basa Malayu, Filipino, Indonésia, Sunda, Jawa, jeung sarébuan basa lianna. Nu jadi lemah cai, ceuk sawatara antropolog, nyaéta wewengkon Yunnan, Cina. Najan kitu, dina terminologi kiwari mah Austronésia téh nujul ka wilayah tempat dipakéna basa-basa Austronésia, nu ngampar ti Madagaskar di beulah kulon, nepi ka Pulo Easter (Polinésia) di beulah wétan. Austronésia salaku wewengkon sacara tradisional kabagi kana opat wilayah: Kapuloan Nusantara, Mikronésia, Mélanésia, jeung Polinesia.
Ngaran Austronésia dicokot tina basa Latin austrālis "pakidulan" jeung Yunani vήσoς (nêsos) "pulo".
Daptar eusi
Nusantara[édit | édit sumber]
Kapuloan Nusantara, atawa Kapuloan Malayu, ngawengku sababaraha nagara:
- Indonésia;
- Pilipina;
- Malaysia; jeung
- Timor Wétan
Pulo-pulo lianna nu populasina turunan Malayu di antarana Guam jeung Kapuloan Mariana Kalér.
Mikronésia[édit | édit sumber]
Istilah Mikronésia mimiti dipaké ku Jules D'Ormont taun 1893 tina basa Yunani nu hartina 'kapuloan leutik'.
Sacara politis, Mikronésia kabagi kana dalapan wilayah:
- Nagara Federasi Mikronésia;
- Républik kapuloan Marshall;
- Républik Palau;
- Persemakmuran Kapuloan Mariana Kalér;
- Républik Nauru;
- Républik Kiribati;
- Guam.
- Pulo Wake.
Mélanésia[édit | édit sumber]
Sarua jeung Mikronésia, istilah Mélanésia mimiti dipaké ku Jules D'Ormont taun 1893 tina basa Yunani nu hartina 'kapuloan hideung', dumasar kana fisiognomi urang Mélanésia.
Pulo-pulo di handap ieu ilaharna mah dianggap kaasup Mélanésia:
- Fiji
- Kalédonia Anyar
- Guinea Anyar, nu sacara pulitis kabagi antara Indonésia jeung Papua New Guinea
- Kapuloan Solomon
- Vanuatu
- Maluku, Indonésia
- Kapuloan Selat Torres, Australia
Pulo-pulo lianna nu populasina mangrupa campuran turunan Mélanésia, nyaéta:
- Nauru
- Timor, sacara pulitik kabagi antara Indonésia jeung Timor Wétan
- Tonga
- Maluku Utara, Indonésia
- Florés, Indonésia
- Sumba, Indonésia
Polinésia[édit | édit sumber]
Sarua ogé jeung Mélanésia, istilah Polinésia téh dijieun ku Jules D'Ormont taun 1893 tina basa Yunani nu hartina "pulo-pulo anu loba", nu ngagambarkeun lobana pulo di wewengkon Pasipik ieu.
Nu kaasup Polinésia, nyaéta:
- Samoa Amérika, AS
- Kapuloan Cook, Selandia Anyar
- Kapuloan Easter, Cili (ngaran aslina mah 'Rupa Nui')
- Polinésia Perancis, Perancis
- Hawai'i, AS
- Kapuloan Loyalty, Kalédonia Anyar
- Selandia Anyar (disebut Aotéaroa dina basa Maori)
- Niue, Selandia Anyar
- Rotuma
- Samoa
- Kapuloan Swains, Samoa Amérika
- Tokelau, Selandia Anyar
- Tonga
- Tuvalu
- Wallis jeung Futuna, Perancis
Salian ti kapuloan di luhur, Polinésia ogé ngawengku wewengkon séjén nu boga budaya atawa maké basa Polinésia, kayaning Rennell atawa Tikopia di Kapuloan Solomon.
Sumber rujukan[édit | édit sumber]
- Austronesia, Wikipédia édisi basa Inggris (4 April 2006)


text:
Simpangan baku
Dina probabilitas jeung statistika, simpangan baku biasa digunakeun keur ngukur statistical dispersion. Simpangan baku diartikeun ogé akar kuadrat tina varian. Hal ieu dimaksudkeun keur ngukur "dispersi" nyaéta 1) angka non-négatif; jeung 2) miboga unit nu sarua jeung datana.
Bisa dibédakeun antara simpangan baku σ (sigma) tina populasi atawa variabel acak, jeung simpangan baku s tina sampel. Rumusna dijelaskeun di handap.
Watesan simpangan baku dina statistik mimiti dikenalkeun ku Karl Pearson (On the dissection of asymmetrical frequency curves, 1894).
Daptar eusi
Interprétasi jeung Pamakéan[édit | édit sumber]
Sacara gampang, simpangan baku nyebutkeun sabaraha jauh unggal anggota sampel atawa populasi tina nilai mean sampel atawa populasi. Nilai simpangan baku anu gede nunjukkeun yén anggota anggota nu dimaksud jauh tina mean. Nilai simpangan baku leutik nunjukkeun yén anggota nu dimaksud raket atawa aya sabudeureun mean.
Conto, susunan {0,5,9,14} jeung {5,6,8,9} ngabogaan nilai mean 7, tapi nilai susunan data nu kadua ngabogaan nilai simpangan baku anu leuwih leutik.
Simpangan baku ogé biasa dipaké keur ngukur kateupastian. Conto dina elmu fisika, waktu ngalakukeun "pengulangan" measurements simpangan baku tina pengukuran nyaéta precision tina éta pengukuran. Waktu keur mutuskeun yén ukuran sarua jeung prediksi, ukuran simpangan baku mangrupa hal anu kacida pentingna: lamun ukuran kacida jauhna tina prediksi (ku jarak ukuran simpangan baku), bisa dianggap yén ukuran patojaiah jeung prediksi. Hal ieu ngajadikeun pamikiran yén rentang nilaina kaluar tina anu diperkirakeun lamun prediksina bener. Tempo prediction interval.
Harti jeung cara pondok ngukur simpangan baku[édit | édit sumber]
Anggap nilai tina hiji populasi x1,...,xN (nu mangrupa wilangan riil). Mean populasi dirumuskeun ku
(tempo kumpulan notasi) sarta simpangan baku populasi dirumuskeun ku
Cara gampang ngitung simpangan baku dina jumlah nu sarua dirumuskeun ku
Simpangan baku variabel acak X diartikeun ku
Catetan yén teu sakabéh variabel random mibanda simpangan baku, lamun nilai ekspektasi euweuh. Lamun variabel random X dicokot tina nilai x1,...,xN ku probabiliti nu sarua, simpangan baku bisa diitung maké rumus samemehna.
Dina kaayan nilai sampel x1,...,xn ti populasi nu gede, sababaraha pangarang ngartikeun sampel simpangan baku ku
Alesan keur harti ieu yén s2 mangrupa unbiased estimator keur varian σ2 ti populasi. Catetan s sorangan lain unbiased estimator keur simpangan baku σ; hal ieu cenderung underestimate ti populasi simpangan baku.
Aturan keur data sebaran normal[édit | édit sumber]
Dina praktekna, biasa diasumsikeun yén data ngabogaaan sebaran normal. Lamun asumsi ieu bisa diyakinkeun, mangka nilai 68% dina 1 simpangan baku jauh tina méan, nilai 95% dina dua simpangan baku jauh tina méan, sarta nilai 99.7% nutupan dijero 3 simpangan baku tina méan. Ieu dikanyahokeun salaku "aturan 68-95-99.7".
Hubungan simpangan baku jeung mean[édit | édit sumber]
Méan jeung simpangan baku tina susunan data mangrupa hal nu raket sarta umumna ditulis babarengan. Hal nu penting, simpangan baku nyaéta ukuran "alami" dispersi statistik lamun pusat data diukur ku méan. Rumus pastina nyaéta: suppose x1,...,xN are réal numbers and define the function
Ngagunakeun kalkulus, teu hese keur nembongkeun yén σ(r) mibanda unique minimum keur
Interpretasi geometrik[édit | édit sumber]
Keur ngarti géometri leuwih jentre, urang mimitian ku populasi tina tilu nilai, x1,x2,x3. Hartina yén titik P= (x1,x2,x3) aya dina R3. Anggap garis L = {(r,r,r) : r aya dina R}. Ieu mangrupa "diagonal utama" nu ngaliwatan aslina. Lamun tilu nilai tadi sarua, mangka simpangan baku sarua jeung nol sarta P bakal nutupan L. Mangka taya alesan ke nganggap simpangan baku pakait jeung jarak P ka L. Ieu mangrupa kasus nu bener. Pindah ortogonalitas ti P kana garis L, salah sahiji titik sasaran
numana kordinat nilai méan dimimitian. Aljabar sederhana nunjukeun yén jarak antara P jeung R (hartina sarua jeung jarak antara P jeung garis L) dirumuskeun ku σ√3. Rumus analogna (3 digantikeun ku N) ogé valid keur populasi nilai N values; mangka saterusna dinaRN.
Simpangan baku salaku tingkat kapercayaan[édit | édit sumber]
Dina percobaan ilmiah, hiji kapercayaan tina ukuran kajadian mangrupa hasil tina signal tinimbang ngan sakadar tina ramalan statistik. Mangka luhurna tingkat kapercayaan, mangrupa ukuran kajadian tinimbang ramalan.


text:
Bandung purba
Bandung dina jaman purba, numutkeun hasil panalungtikan, mangrupa hiji talaga nu dikuriling ku pagunungan, sakumaha katingali ku urang kiwari yén Bandung téh dikuriling ku pagunungan. Ieu kayaan téh 35 rébu taun anu geus kaliwat, dina mangsa talaga Bandung keur meujeuhna ngeplak caina.
Talaga Bandung Purba[édit | édit sumber]
Talaga Bandung panjangna kira 50 km, lébarna 30 km, mimiti ti Cicaléngka beulah wétan, nepi ka Rajamandala beulah kulon, jeung ti Majalaya, Banjaran beulah kidul nepi ka Dago beulah kalér. Ditilik sacara géomorfologi, talaga Bandung téh rada déngdék ka beulah kulon jeung kira béh tengah aya galengan saolah olah talaga téh dibagi dua nyaéta beulah wétan jeung beulah kulon. Ieu galengan téh perenahna aya di Curug Jompong. Pikeun babandingan, jerona talaga Bandung Purba téh mun kiwari mah di wewengkon Cigéréléng 45 m, Buahbatu 49 m, Cibiru 52 m, Pasirkoja 39 m, Tolo Kopo 54 m.
Rangkayan gunung kuna nu ngurilingan talaga Bandung, di antarana Gunung Puncaksalam, Pasir Kamuning, Pasir Kalapa, Gunung Lalakon, Pasir Malang, Gunung Selacau, Lagadar, Padakasih, Jatinunggal, nepi ka Gunung Bohong di beulah kidul Cimahi.
Talaga Bandung beulah kulon mimiti ngorotan kira kira 6000 taun nu geus kaliwat, nu pangheulana bobol téh nyaéta di daerah Pasir Kiara (aya ogé nu nyebutkeun di Sanghyang Tikoro) beulah kidul Rajamandala.
Di jaman kuartier kala pleistosen, kira kira 500.000 taun nu geus kaliwat, Gunung Sunda (purba) mimiti mucunghul, gunung api raksasa anu rohaka, dibeulah wétanna aya gunung Bukittunggul jeung beulah kulonna aya gunung Burangrang. Gunung Sunda ngajegir, jangkungna kira antara 3000-4000 méter. Tangkuban Parahu harita can aya.
Kira kira 375 rébu taun lilana Gunung Sunda ngajegir, nangtawing jadi tanda Tatar Sunda, nepi ka 125 rébu taun nu geus kaliwat Gunung Sunda mimiti bitu, sagala material gunung mancawura, bukti anu masih keneh katingal tug nepi ka kiwari nyaéta ayana "patahan Lémbang" anu panjangna kira-kira 22 km ngulon-ngétan. Mun hoyong atra mah coba tingali ti Maribaya beulah kidul, atawa di beulah kidul Pasar Lémbang. Ti dinya atra katingal patahan Lémbang. Tina matrial bituna Gunung Sunda téh di antarana nya ngajadikeun Talaga Bandung sok sanajan harita mah caina can pinuh pisan.
Sanggeus Gunung Sunda bitu, dina tengah-tengah urut bituna mimiti bijil gunung anyar, nyaéta pisan cikal bakal gunung Tangkuban Parahu. Jadi, Tangkuban Parahu téh anakna Gunung Sunda (purba).
Gunung T. Parahu bitu 70 rébu taun nu geus kaliwat, tah matrial tina bitu gunung T. Parahu téa nu leuwih numpuk ngajadikeun Talaga Bandung beuki ngalegaan nya nepi ka 35 rébu taun kaliwat nu dianggap panggedéna cai Talaga Bandung (dina mangsa kiwari ogé aya nu disebut Gunung Sunda di beulah kalér Gunung Tangkuban Parahu, ngan Gunung Sunda ieu mah teu jangkung, ngan ukur 1000 méteran.)
Dina mangsa kiwari, lamun téa mah Gunung Tangkuban Parahu bitu deui (da nepi ka ayeuna ge G. Tangkuban Parahu téh tetep dianggap gunung nu aktip), naha Talaga Bandung bakal kajadian deui...?
Baca ogé[édit | édit sumber]
- Guha Pawon, situs arkéologi tempat kapanggihna réwuan sésa tulang jeung alat-alat primitif.
Rujukan & bacaan salajengna[édit | édit sumber]
- Bachtiar, T. & D. Syafriani. 2004. Bandung Purba. Masyarakat Géologi Indonesia. ISBN ....


text:
1. Adat kakurung ku iga : adat jeung sifat jalma nu goréng anu hésé leungitna, heunteu bisa dioméan.
2. Ulah luhur kumagungan haying ngapak-ngapak langit : ulah sombong asa aing beunghar atawa pinter leuwih ti nu séjén.
3. Lamun henteu ngakal moal ngakeul : lamun henteu daek usaha moal bisa barangdahar, jalma kudu digawé sangkan bisa hirup.
4. Ambek nyedek tanaga midek : ngagambarkeun kaayaan jalma anu sanajan ngarasa ambek jeung haying ngalwan, tapi henteu bisa kukumaha sabab nu disanghareupanana lain lawaneun manéhna, da leuwih rosa jeung leuwih unggul sagala rupana.
5. Nu asih di pulang sengit, nu nyaah dipulang moha : ngagambarkeun jalma nu henteu nyaho mulang tarima, nepi ka nyieun kagoréngan ka jalam anu geus mikaasih atawa nulungan manéhna dina waktu keur nyanghareupan karererpet.
6. Ati mungkir beungeut nyanghareup : ngagambarkeun jalma mawula henteu jeung haténa, upamana awéwéanu dipaksa kawin ku kolotna ka jelema anu henteu dipikacinta ku manéhna.
7. Bisa ka bala ka bale : jalma anu bisa masamoan di mana baé, jeung rahayat leutik, hayu, jeung para gegedén daék, bari henteu ngrasakeun tumarumpang,bari ditarima deuih ku lingkungan anu diasupanana gé.
8. Lain bangban lain pacing : sisindiran anu ngagambarkeun yén putra meénak mah kudu ka putra ménak deui, henteu bisa nikah jeung jalma sambarangan anu lain turunan ménak.
9. Batok bulu eusi madu : wadah murah tapi eusina luhur ajénna, mun kajelema nu rupana goréng tur katénjo bodo, tapi bageur jeung pinter tur wijaksana.
10. Ambekna sakulit bawang, sakecap kadua gobang : gampang ambek, teu kaopan.
11. Kauntun tipung katambang béas.: kalaksanakeun.
12. Kabedil langit kabentar mega : kalinglap.
13. Nyanggakeun beuheung teukteukeun tikoro gorokeun : kekecapan anu rumasa salah masrahkeun diri rék dihideung rék dibeureum baris nampa.
14. Beungeut nyanghareup ati mungkir ; pamajikan anu teu sumujud ka salaki.
15. Beurat nyuhun beurat nanggung : ucapan tumarima jalma anu meunang kahadéan, nu matak sakapeung dilengkepan : beurat narimakeunana.
16. Abongkéna biwir teu diwengku, létah teu tulangan :nyarita sangeunahna baé, henteu ngaragap hate batur.
17. Nu borok dirorojok, nu titeleum disimbeuhan : nu nandangan susah lain ditulungan tapi malah dikekesek jadi leuwih ripuh.
18. Ngabudi santri, milégég lebé, ari lampah euwah-euwah : ari katénjona jiga santri ati kiai, tapi kalakuanana sabalikna kawas durjana.
19. Cadu mundur sacongo buuk, haram ngejat satunjang béas : ucapan nu nembongkeun ré tagen dina pamadegan sanajan nepi ka pati.
20. Ka cai jadi saleuwi ka darat jadi salogak : runtut raut anu laki rabi atawa nu sosobatan silih ayunkeun kahayang jeung silih geuing kana bebeneran.
21. Cai asa tuak bari, kéjo asa catang bobo : dilarapkeun ka nu gering nangtung nglanglayung, biasan aku lantaran kabungbulengan atawa kaédanan.
22. Rék nyicikeun cai ngwurkeun lebu : sumpah tanda kapok kana kakuan goréng anu geus disorang, rék babalik piker, moal deui-deui migawé lampah goréng cara nu enggeus-enggeus.
23. Pindah cai pindah tampian : lamun nyanyabaan ka tempat batur kudu nyaluyukeun jeung adat kabiasaan nu aya didinya.
24. Cécéndét mandé kiara, cileuncang mandé sagara : haying nandingan saluhureun nu moal ka hontal.
25. Cikaracak ninggang batu, laun-laun jadi legok: usaha an uterus-terusan dilakukeun kalawan sabar tanwandé aya hasilna.
26. Cueut ka nu hideung, ponté ka nu konéng : heunteu adil dina mere timbangn, da aya nu dipikaasih atawa barayana nu kudu dimeunangkeun.
27. Bentik curuk balas nunjuk : pikeun nyebut jalma anu gawena marentah, tara daek prak digawe sorangan.
28. Desa mawa cara, nagara mawa tata : kahirupan di desa dumasar kana adat kabiasaan talari karuhun, tapi nagara ngatur tata kahirupan anu leuwih jembar manan adat kabiasaan desa.
29. Peureum kadeuleu beunta karasa : teu weleh inget bae, teu bisa dipopohokeun.
30. Dogong-dogong tulak cau geus gede dituar batur : kabogoh anu diendem jeung dimumule ti leuleutik, ari geus gede wanci dikawinkeun kalah ku batur.
31. Dug hulu pet nyawa : digawe henteu ngingetkeun kacape kusabab haying nyiar napakah keur anak pamajikan anu cukup.
32. Kagunturan madu kaurugan menyan bodas : ngagambarkeun kabungah anu pohara.
33. Herang caina beunang laukna : ngahontal maksud bari repeh rapih henteu nimbulkeun pacogregan.
34. Herang mata tiis ceuli : hirup nu tingtrim tengtrem henteu rea riributan, teu aya dedengean nu ngaharu-biru, ngahunang-ngahening.
35. Ngindung ka waktu ngabapa ka jaman : ulah tinggaleun jaman, kudu ngaluyukeun diri kana parobahan jaman.
36. Inggis batan maut hinis, rempan batan mesat gobang : ngagambarkeun kapaur jeung kasieun dina enggoning ngalampahkeun hiji hal sabab bisa nimbulkeun pitenah atawa kajadian anu jauh tina sangkaan.
37. Teu nginjeum ceuli teu nginjeum mata : nyaksian ku mata sorangan, lain ngan ukur beja ti nu lian.
38. Ari jauh seungit kembang ari deukeut bau tai : hubungan jeung dulur sok dianggap kitu, ari pajauh teu weleh nineung, ari padeukeut parasea wae.
39. Dijieun limus sakeureut, dijieun gula sagandu : dipupusti didama-dama.
40. Nu jujur tikecebur, nu bener tipater : paribasa kiwari anu ngagambarkeun ajen-inajen nu geus barobah tina moral heubeul.
41. Kawas kacang ninggang kajang : nu nyarita nya gancang nya tarik tur tara aya eureuna.
42. Kadar henteu beunang disinglar : ngagambarkeun katangtuan nasib hirup manusa anu henteu bisa dirobah.
43. Ngadék sacékna, nilas saplasna : jalma jujur nu tara pura-pura boh nyarita boh ngalakukeun naon baé, duméh aya nu dipindingan atawa dirahasiahkeun.
44. Landing kandungan laér aisan : gedé timbangan, henteu kejot borosot, wijaksana tur adil.
45. Ketuk ngidul gendang ngalér : psalia, pakia-kia dina nyanghareupan garapan, atawa salaki jeung pamajikan anu geus henteu sauyunan deui.
46. Ngijing sila béngkok sembah : henteu satia gumati, boh ka raja, dunungan atawa pamajikan ka salaki.
47. Kokoro manggih mulud, puasa manggih lebaran : jalma miskin anu mangpang-meungpeung popohoan waktu meunang rejeki.
48. Dikungkung teu diawur, dicangcang teu diparaban : awéwé nu ditambang ku salakina, henteu dipegat tapi henteu dibéré napakah jang hirupna, dikuma karepkeun tur biasana mah geus henteu cicing bareng saimah.
49. Rembesing kusumah tétésing andanawari : turunan ménak luhur, lain jalma joré-joré.
50. Lain lantung tambah laku, lain lentang tanpa seja : datang sotéh aya maksud, lain datang teu boga tujuan.


text:
Sampurasun ... Rampes.
MANGYONO.com - Istilah-istilah anu osok dipake dina tatanen di kebon
Dina widang tatanen aya istilah-istilah anu remen dipake. Istilah-istilah anu osok dipake dina tatanen di kebon diantarana wae nyaeta:
Muka kebon atawa leuweung anu masih keneh loba tatangkalan pikeun dijadikeun lahan anu bakal dipelakan atawa dipake tatanen.
Nyacar.
Meresihan lahan anu arek dijadikeun tempat tatanen tina jujukutan jeung tatangkalan.
Baca oge : Istilah dina tatanen di sawah
Sarua jeung nyacar. Bedana, mun babad mah biasana make bedog, sedengkeun nyacar mah biasana make congkrang atawa arit.
Ngahuru.
Meuleuman tatangkalan meunang nyacar atawa babad.
Ngadurukan.
Meuleuman jukut jeung tatangkalan sesa ngahuru nepikeun ka beresih.
Macul.
Ngolah taneuh supaya lalempur kucara dipancongan make pacul.
Ngawuluku.
Ngolah taneuh ku jalan make tanaga sapi anu narik wuluku.
Nemprang.
Ngarempu-rempukeun taneuh anu masih keneh guluntungan meunang macul. Biasana make pacul.
Ngaseuk.
Nyieunan liang dina taneuh make aseuk (tongkat anu tungtung handapna diseukeutan) pikeun dipelakan bibinihan sabangsaning suuk atawa pare.
Muuhan.
Ngasup-ngasupkeun binih pepelakan kana liang meunang ngaseuk.
Ngamalir.
Nyaangan / Ngoyos. .
Ngalaanan jujukutan anu minuhan kebon anu dipelakan.
Ngored.
Miceunan jujukutan ti kebon make kored.
Panen.
Ngala pepelakan anu geus umurna diala.
Terima kasih atas kunjungan Anda di Blog Mang Yono,..... "Anda Berminat menulis di Blog Mang Yono?. Punya pengalaman unik, menarik, curahan hati. Kirimkan tulisan anda ke e-mail: blogmangyono@gmail.com atau Contact Us


text:
Rudi St Darma
si e(curek)ta anu taeun!
belewer hujan te(curek)h ngabatu heunteu leumpeung siga ti langit, malah aya jangjangan subat sabet sabatae(curek) kanu aya dihareupeun, sagala dice(curek)ntang. bletak.. bletak.. tak tak tak.. sakapeung malah siga re(curek)buan tali da disadana te(curek)h teu jelebre(curek)d-jelebre(curek)d tapi ngahiung seukeut jeung mecut.
perkara naon deui ieu te(curek)h? geus puguh teu kudu kitu ge(curek) urang-urang keur ripuh mikiran kalakuan sorangan nu teu boga pola kumaha kuduna jadi jelema. dasar hujan teu boga hate(curek), bororaah ne(curek)mbalan kalahkah ngalinggis ngagigisik siga cai cuka jeung peurih nyepe(curek)t jantung ngadurugdug, neupi me(curek)re(curek)ke(curek)te(curek)te(curek)t hate(curek) mengkerut siga beurit.
perkara naon deui ieu te(curek)h?